Document ID: 32021R0691

Reference:
3.5.2021
EL
Επίσημη Εφημερίδα της Ευρωπαϊκής Ένωσης
L 153/48
ΚΑΝΟΝΙΣΜΟΣ (ΕΕ) 2021/691 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
της 28ης Απριλίου 2021
για το Ευρωπαϊκό Ταμείο Προσαρμογής στην Παγκοσμιοποίηση για τους απολυμένους εργαζόμενους (ΕΤΠ) και για την κατάργηση του κανονισμού (ΕΕ) αριθ. 1309/2013
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 175 τρίτο εδάφιο,
Έχοντας υπόψη την πρόταση της Ευρωπαϊκής Επιτροπής,
Κατόπιν διαβίβασης του σχεδίου νομοθετικής πράξης στα εθνικά κοινοβούλια,
Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
Έχοντας υπόψη τη γνώμη της Επιτροπής των Περιφερειών (2),
Αποφασίζοντας σύμφωνα με τη συνήθη νομοθετική διαδικασία (3),
Εκτιμώντας τα ακόλουθα:
(1)
Οι οριζόντιες αρχές που ορίζονται στο άρθρο 3 της Συνθήκης για την Ευρωπαϊκή Ένωση (ΣΕΕ) και στα άρθρα 9 και 10 της Συνθήκης για τη λειτουργία της Ευρωπαϊκής Ένωσης (ΣΛΕΕ), συμπεριλαμβανομένων των αρχών της επικουρικότητας και της αναλογικότητας που ορίζονται στο άρθρο 5 ΣΕΕ, θα πρέπει να τηρούνται κατά την εφαρμογή των ενωσιακών ταμείων, λαμβανομένου υπόψη του Χάρτη των Θεμελιωδών Δικαιωμάτων της Ευρωπαϊκής Ένωσης. Βάσει των άρθρων 8 και 10 ΣΛΕΕ, η Ένωση στοχεύει στην εξάλειψη των ανισοτήτων και στην προώθηση της ισότητας μεταξύ ανδρών και γυναικών, καθώς και στην καταπολέμηση των διακρίσεων λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού. Η Επιτροπή και τα κράτη μέλη θα πρέπει να στοχεύουν στην ενσωμάτωση της διάστασης του φύλου στην εφαρμογή των ταμείων. Οι στόχοι των ενωσιακών ταμείων θα πρέπει να επιδιώκονται στο πλαίσιο της αειφόρου ανάπτυξης και του στόχου της Ένωση για τη διατήρηση, την προστασία και τη βελτίωση της ποιότητας του περιβάλλοντος, όπως ορίζεται στο άρθρο 11 και στο άρθρο 191 παράγραφος 1 ΣΛΕΕ, λαμβανομένης υπόψη της αρχής «ο ρυπαίνων πληρώνει».
(2)
Στις 17 Νοεμβρίου 2017 διακηρύχθηκε, από κοινού από το Ευρωπαϊκό Κοινοβούλιο, το Συμβούλιο και την Επιτροπή, ο ευρωπαϊκός πυλώνας κοινωνικών δικαιωμάτων («πυλώνας»), για την αντιμετώπιση των κοινωνικών προκλήσεων στην Ευρώπη. Η Ένωση, λαμβάνοντας υπόψη τις μεταβαλλόμενες συνθήκες στον κόσμο της εργασίας, απαιτείται να προετοιμαστεί για τις σημερινές και τις μελλοντικές προκλήσεις της παγκοσμιοποίησης και της ψηφιοποίησης, καθιστώντας την ανάπτυξη πιο συμπεριληπτική και βελτιώνοντας την απασχόληση και τις κοινωνικές πολιτικές. Οι 20 βασικές αρχές του πυλώνα διαρθρώνονται σε τρεις κατηγορίες: ισότητα ευκαιριών και πρόσβαση στην αγορά εργασίας· δίκαιες συνθήκες εργασίας· και κοινωνική προστασία και ένταξη. Ο πυλώνας λειτουργεί ως ένα γενικό κατευθυντήριο πλαίσιο του Ευρωπαϊκού Ταμείου Προσαρμογής στην Παγκοσμιοποίηση για τους Απολυμένους Εργαζόμενους (ΕΤΠ) που θεσπίζεται με τον παρόντα κανονισμό, επιτρέποντας στην Ένωση να θέτει τις σχετικές αρχές στην πράξη όταν πρόκειται για σημαντικές αναδιαρθρώσεις.
(3)
Στις 20 Ιουνίου 2017 το Συμβούλιο ενέκρινε την απάντηση της Ένωσης στην «Ατζέντα 2030 του Οργανισμού Ηνωμένων Εθνών (ΟΗΕ) για την αειφόρο ανάπτυξη». Το Συμβούλιο υπογράμμισε τη σημασία που έχει η επίτευξη της αειφόρου ανάπτυξης στις τρεις διαστάσεις της - οικονομική, κοινωνική και περιβαλλοντική - με ισορροπημένο και ολοκληρωμένο τρόπο. Είναι ζωτικής σημασίας να ενσωματωθεί η διάσταση της αειφόρου ανάπτυξης στο ενωσιακό πλαίσιο πολιτικής και η Ένωση να είναι φιλόδοξη στις πολιτικές που χρησιμοποιεί για την αντιμετώπιση των παγκόσμιων προκλήσεων. Το Συμβούλιο χαιρέτισε την ανακοίνωση της Επιτροπής, της 22ας Νοεμβρίου 2016, με τίτλο «Επόμενα βήματα για ένα βιώσιμο ευρωπαϊκό μέλλον», ως πρώτο βήμα προς την ενσωμάτωση των στόχων της αειφόρου ανάπτυξης του ΟΗΕ και την εφαρμογή της αειφόρου ανάπτυξης ως ουσιαστικής κατευθυντήριας αρχής σε όλες τις πολιτικές της Ένωσης, μεταξύ άλλων με τα χρηματοδοτικά της μέσα.
(4)
Τον Φεβρουάριο του 2018, η Επιτροπή εξέδωσε ανακοίνωση με τίτλο «Ένα νέο, σύγχρονο Πολυετές Δημοσιονομικό Πλαίσιο για μια Ευρωπαϊκή Ένωση που υλοποιεί αποτελεσματικά τις προτεραιότητές της μετά το 2020». Η ανακοίνωση τονίζει ότι ο προϋπολογισμός της Ένωσης στηρίζει τη μοναδική κοινωνική οικονομία της αγοράς της Ευρώπης. Είναι εξαιρετικά σημαντικό να βελτιωθούν οι ευκαιρίες απασχόλησης και να αντιμετωπιστούν οι προκλήσεις των δεξιοτήτων, ιδίως εκείνες που συνδέονται με την ψηφιοποίηση, την αυτοματοποίηση και τη μετάβαση σε μια βιώσιμη οικονομία με αποδοτική χρήση των πόρων, σε πλήρη συμμόρφωση με τη συμφωνία του Παρισιού που θεσπίστηκε βάσει της σύμβασης πλαισίου του ΟΗΕ για την κλιματική αλλαγή («συμφωνία του Παρισιού»). Η δημοσιονομική ευελιξία θα αποτελέσει βασική αρχή του επόμενου πολυετούς δημοσιονομικού πλαισίου 2021 έως 2027 (ΠΔΠ 2021 έως 2027) που θεσπίστηκε με τον κανονισμό (ΕΕ, Ευρατόμ) 2020/2093 του Συμβουλίου (4). Οι μηχανισμοί ευελιξίας θα παραμείνουν σε ισχύ, ώστε να δίνεται η δυνατότητα στην Ένωση να αντιδρά πιο έγκαιρα και να διασφαλίζεται ότι οι δημοσιονομικοί πόροι χρησιμοποιούνται εκεί όπου επείγει περισσότερο.
(5)
Στη «Λευκή Βίβλο για το μέλλον της Ευρώπης», της 1ης Μαρτίου 2017, η Επιτροπή εκφράζει ανησυχίες για τις τάσεις απομονωτισμού και τις αυξανόμενες αμφιβολίες για τα οφέλη του ανοικτού εμπορίου και την κοινωνική οικονομία της αγοράς της Ένωσης εν γένει.
(6)
Στο «Έγγραφο προβληματισμού για την τιθάσευση της παγκοσμιοποίησης», της 10ης Μαΐου 2017, η Επιτροπή χαρακτηρίζει την παγκοσμιοποίηση του εμπορίου σε συνδυασμό με τις τεχνολογικές αλλαγές ως την κυριότερη δύναμη αύξησης της ζήτησης εξειδικευμένου εργατικού δυναμικού και μείωσης των θέσεων εργασίας που απαιτούν λιγότερα προσόντα. Μολονότι αναγνωρίζονται τα πλεονεκτήματα ενός πιο ανοικτού εμπορίου, η Επιτροπή διαπιστώνει ότι χρειάζονται τα κατάλληλα μέσα, προκειμένου να αντιμετωπίζονται οι συναφείς αρνητικές επιπτώσεις. Δεδομένου ότι τα τωρινά οφέλη της παγκοσμιοποίησης είναι ήδη άνισα κατανεμημένα μεταξύ ατόμων και περιφερειών, γεγονός που έχει σημαντικό αντίκτυπο σε όσους υφίστανται τις αρνητικές συνέπειες, υπάρχει κίνδυνος οι τεχνολογικές και περιβαλλοντικές αλλαγές να επιτείνουν τα φαινόμενα αυτά. Ως εκ τούτου, σύμφωνα με τις αρχές της αλληλεγγύης και της βιωσιμότητας, θα πρέπει να εξασφαλιστεί ότι τα οφέλη της παγκοσμιοποίησης κατανέμονται πιο δίκαια, συνδυάζοντας την οικονομική ανάπτυξη και την τεχνολογική πρόοδο με επαρκή κοινωνική προστασία και ενεργό στήριξη για την πρόσβαση σε ευκαιρίες απασχόλησης και αυτοαπασχόλησης.
(7)
Στο «Έγγραφο προβληματισμού για το μέλλον των οικονομικών της Ένωσης», της 28ης Ιουνίου 2017, η Επιτροπή υπογραμμίζει την ανάγκη να μειωθούν οι οικονομικές και κοινωνικές ανισότητες μεταξύ και εντός των κρατών μελών και διαπιστώνει ότι, κατά συνέπεια, ύψιστη προτεραιότητα είναι η επένδυση στην αειφόρο ανάπτυξη, την ισότητα, την κοινωνική ένταξη, την εκπαίδευση και την κατάρτιση, καθώς και την υγεία.
(8)
Η παγκοσμιοποίηση, οι τεχνολογικές αλλαγές και η κλιματική αλλαγή είναι πιθανό να αυξήσουν περαιτέρω την αλληλοσύνδεση και την αλληλεξάρτηση των οικονομιών ανά τον κόσμο. Η ανακατανομή του εργατικού δυναμικού αποτελεί αναπόσπαστο και αναπόφευκτο τμήμα αυτής της αλλαγής. Για να μπορέσουν τα οφέλη της αλλαγής να κατανεμηθούν δίκαια, η παροχή συνδρομής στους απολυμένους εργαζόμενους και σ’ εκείνους που απειλούνται με απόλυση είναι υψίστης σημασίας. Τα κύρια μέσα της Ένωσης για παροχή συνδρομής στους θιγόμενους εργαζόμενους είναι το Ευρωπαϊκό Κοινωνικό Ταμείο+ (ΕΚΤ+), που πρόκειται να θεσπιστεί με κανονισμό του Ευρωπαϊκού Κοινοβουλίου και του Συμβουλίου και έχει σχεδιαστεί για να παρέχει βοήθεια προληπτικά, και το ΕΤΠ, που έχει σχεδιαστεί για να παρέχει βοήθεια σε περίπτωση μεγάλων αναδιαρθρώσεων κατ’ αντίδραση σε αυτές. Η ανακοίνωση της Επιτροπής με τίτλο «Πλαίσιο ποιότητας της ΕΕ για την πρόβλεψη της αλλαγής και την αναδιάρθρωση», της 13ης Δεκεμβρίου 2013, είναι το μέσο πολιτικής της Ένωσης που καθορίζει το πλαίσιο των βέλτιστων πρακτικών για την πρόβλεψη και τη διαχείριση των εταιρικών αναδιαρθρώσεων. Προσφέρει ένα ολοκληρωμένο πλαίσιο για τον τρόπο με τον οποίο θα πρέπει να αντιμετωπιστούν οι προκλήσεις της οικονομικής προσαρμογής και της αναδιάρθρωσης, καθώς και ο αντίκτυπός τους στην κοινωνία και την απασχόληση, με κατάλληλα μέσα πολιτικής. Καλεί επίσης τα κράτη μέλη να κάνουν χρήση της ενωσιακής και της εθνικής χρηματοδότησης κατά τρόπο που να εξασφαλίζεται ότι ο κοινωνικός αντίκτυπος της αναδιάρθρωσης, και ιδίως οι δυσμενείς επιπτώσεις στην απασχόληση, μπορούν να μετριαστούν αποτελεσματικότερα.
(9)
Το Ευρωπαϊκό Ταμείο Προσαρμογής στην Παγκοσμιοποίηση που θεσπίστηκε με τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου (5) για το ΠΔΠ 2007 έως 2013 («το Ταμείο») συστάθηκε προκειμένου να έχει η Ένωση τη δυνατότητα να επιδεικνύει αλληλεγγύη προς τους εργαζόμενους που είχαν χάσει την εργασία τους ως αποτέλεσμα μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης.
(10)
Το πεδίο εφαρμογής του κανονισμού (ΕΚ) αριθ. 1927/2006 διευρύνθηκε με τον κανονισμό (ΕΚ) αριθ. 546/2009 του Ευρωπαϊκού Κοινοβουλίου και του Συμβουλίου (6) ως μέρος του ευρωπαϊκού σχεδίου για την ανάκαμψη της οικονομίας, που προσδιορίζεται στην ανακοίνωση της Επιτροπής της 26ης Νοεμβρίου 2008, ώστε να συμπεριλάβει τους εργαζόμενους που είχαν χάσει την εργασία τους ως άμεση συνέπεια της παγκόσμιας χρηματοπιστωτικής και οικονομικής κρίσης.
(11)
Για τη διάρκεια του ΠΔΠ 2014-2020, ο κανονισμός (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου (7) διεύρυνε το πεδίο εφαρμογής του Ταμείου, ώστε να καλύπτει την απώλεια θέσεων εργασίας όχι μόνο λόγω σοβαρής οικονομικής διαταραχής οφειλόμενης στη συνέχιση της παγκόσμιας χρηματοπιστωτικής και οικονομικής κρίσης, που προβλέπει ο κανονισμός (ΕΚ) αριθ. 546/2009, αλλά και από οποιαδήποτε νέα παγκόσμια χρηματοπιστωτική και οικονομική κρίση. Επιπροσθέτως, ο κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (8) (ο «δημοσιονομικός κανονισμός») τροποποίησε τον κανονισμό (ΕΕ) αριθ. 1309/2013 προκειμένου να θεσπιστούν, μεταξύ άλλων, κανόνες οι οποίοι επιτρέπουν στο Ταμείο να καλύπτει, κατ’ εξαίρεση, συλλογικές αιτήσεις στις οποίες περιλαμβάνονται μικρές και μεσαίες επιχειρήσεις (ΜΜΕ) που είναι εγκατεστημένες σε μία περιφέρεια και οι οποίες δραστηριοποιούνται σε διαφορετικούς οικονομικούς τομείς που ορίζονται στο επίπεδο υποδιαίρεσης της NACE αναθ. 2, όταν το αιτούν κράτος μέλος αποδείξει ότι οι ΜΜΕ είναι το κύριο ή το μόνο είδος επιχείρησης στην εν λόγω περιοχή.
(12)
Ως απάντηση στην πιθανή αποχώρηση του Ηνωμένου Βασιλείου από την Ένωση χωρίς συμφωνία αποχώρησης, ο κανονισμός (ΕΕ) αριθ. 1309/2013 τροποποιήθηκε από τον κανονισμό (ΕΕ) 2019/1796 του Ευρωπαϊκού Κοινοβουλίου και του Συμβουλίου (9), ώστε να διευκρινίζεται ότι οι απολύσεις που προκύπτουν από την εν λόγω αποχώρηση εμπίπτουν στο πεδίο του Ταμείου. Λόγω της αποχώρησης του Ηνωμένου Βασιλείου με συμφωνία αποχώρησης, ο κανονισμός αυτός δεν εφαρμόστηκε.
(13)
Η Επιτροπή προέβη σε ενδιάμεση αξιολόγηση του Ταμείου για να εκτιμήσει τον τρόπο και τον βαθμό στον οποίο το Ταμείο έχει επιτύχει τους στόχους του. Το Ταμείο αποδείχθηκε αποτελεσματικό, επιτυγχάνοντας υψηλότερο ποσοστό επανένταξης των απολυμένων εργαζόμενων σε σύγκριση με την προηγούμενη περίοδο προγραμματισμού. Από την αξιολόγηση διαπιστώθηκε επίσης ότι το Ταμείο παράγει ενωσιακή προστιθέμενη αξία. Αυτό ισχύει ιδιαιτέρως με όρους μεγέθους, πράγμα που σημαίνει ότι η συνδρομή του Ταμείου αύξησε όχι μόνο τον αριθμό και την ποικιλία των παρεχόμενων υπηρεσιών αλλά και τον βαθμό έντασης των εν λόγω υπηρεσιών. Επιπλέον, οι παρεμβάσεις του Ταμείου έτυχαν μεγάλης προβολής και κατέδειξαν απευθείας στο ευρύ κοινό την ενωσιακή προστιθέμενη αξία της παρέμβασης. Ωστόσο, εντοπίστηκαν διάφορες προκλήσεις. Η διαδικασία κινητοποίησης θεωρήθηκε υπερβολικά χρονοβόρα. Επιπλέον, πολλά κράτη μέλη ανέφεραν προβλήματα κατά την εκτενή ανάλυση του πλαισίου του γεγονότος που προκάλεσε τις απολύσεις λόγω πλεονασμού. Ο κύριος λόγος που απέτρεψε τα κράτη μέλη από το να υποβάλουν αίτηση συνδρομής από το Ταμείο, ήταν τα προβλήματα χρηματοπιστωτικής και θεσμικής ικανότητας. Αυτό θα μπορούσε απλώς να οφείλεται σε έλλειψη προσωπικού: τα κράτη μέλη μπορούν επί του παρόντος να ζητήσουν τεχνική βοήθεια μόνο όταν βρίσκονται στο στάδιο υλοποίησης της συνδρομής από το Ταμείο. Δεδομένου ότι οι απολύσεις λόγω πλεονασμού μπορούν να συμβούν απροσδόκητα, είναι σημαντικό τα κράτη μέλη να είναι έτοιμα να αντιδράσουν αμέσως και να είναι σε θέση να υποβάλουν αίτηση χωρίς καθυστέρηση. Επιπλέον, σε ορισμένα κράτη μέλη φαίνεται ότι απαιτούνται εντονότερες προσπάθειες οικοδόμησης θεσμικής ικανότητας προκειμένου να εξασφαλιστεί η αποτελεσματική και αποδοτική υλοποίηση της συνδρομής από το ΕΤΠ. Επιπλέον, το κατώτατο όριο των 500 απολυμένων εργαζόμενων έχει επικριθεί ως υπερβολικά υψηλό, ιδίως στις μικρότερες πληθυσμιακά περιφέρειες.
(14)
Ο ρόλος του Ταμείου συνεχίζει να είναι σημαντικός, ως ένα ευέλικτο εργαλείο που στηρίζει τους εργαζόμενους οι οποίοι χάνουν την εργασία τους σε μεγάλης κλίμακας αναδιαρθρώσεις και τους βοηθά να βρουν άλλη εργασία όσο το δυνατόν γρηγορότερα. Η Ένωση θα πρέπει να συνεχίσει να παρέχει ειδική εφάπαξ στήριξη για τη διευκόλυνση της επανένταξης σε αξιοπρεπή και διατηρήσιμη απασχόληση για τους απολυμένους εργαζόμενους προερχόμενους από τομείς, κλάδους, εδάφη ή αγορές εργασίας που πλήττονται από σοβαρές οικονομικές διαταραχές. Λαμβανομένης υπόψη της αλληλεπίδρασης και των αμοιβαίων επιπτώσεων του ανοικτού εμπορίου και των οικονομικών και δημοσιονομικών εξελίξεων όπως οι ασύμμετροι οικονομικοί κλυδωνισμοί, η ψηφιοποίηση, οι σημαντικές αλλαγές στις εμπορικές σχέσεις της Ένωσης ή στη σύνθεση της εσωτερικής αγοράς, καθώς και άλλων παραγόντων, περιλαμβανομένης της μετάβασης σε μια οικονομία χαμηλών εκπομπών διοξειδίου του άνθρακα και, δεδομένου ότι είναι ολοένα και πιο δύσκολο να επισημανθεί ένας συγκεκριμένος παράγοντας που προκαλεί απώλεια θέσεων εργασίας, η κινητοποίηση του ΕΤΠ θα πρέπει να βασίζεται μόνο στον σημαντικό αντίκτυπο ενός γεγονότος αναδιάρθρωσης. Δεδομένου του σκοπού του ΕΤΠ, που είναι η παροχή στήριξης σε καταστάσεις έκτακτης ανάγκης, συμπληρώνοντας την πιο προληπτική συνδρομή του ΕΚΤ+, το ΕΤΠ θα πρέπει να παραμείνει ένα ευέλικτο και ειδικό μέσο εκτός των δημοσιονομικών ανώτατων ορίων του ΠΔΠ, όπως ορίζεται στην ανακοίνωση της Επιτροπής της 2ας Μαΐου 2018 με τίτλο «Ένας σύγχρονος προϋπολογισμός για μια Ένωση που προστατεύει, ενισχύει και υπερασπίζεται — Το πολυετές δημοσιονομικό πλαίσιο για την περίοδο 2021-2027» και στο παράρτημά της.
(15)
Προκειμένου να διατηρηθεί η ευρωπαϊκή φύση του ΕΤΠ, θα πρέπει να υποβάλλεται αίτηση στήριξης όταν ένα μείζον γεγονός αναδιάρθρωσης έχει σημαντικό αντίκτυπο στην τοπική ή την περιφερειακή οικονομία. O αντίκτυπος αυτός θα πρέπει να καθορίζεται αναφορικά με έναν ελάχιστο αριθμό θέσεων εργασίας που απωλέσθηκαν εντός συγκεκριμένης περιόδου αναφοράς. Λαμβανομένων υπόψη των πορισμάτων της ενδιάμεσης αξιολόγησης, ως κατώτατο όριο θα πρέπει να τεθεί η απώλεια 200 θέσεων εργασίας εντός περιόδου αναφοράς τεσσάρων μηνών (ή έξι μηνών σε περιπτώσεις που αφορούν συγκεκριμένο κλάδο). Δεδομένου ότι τα κύματα απολύσεων σε διαφορετικούς κλάδους εντός της ίδιας περιφέρειας έχουν εξίσου σημαντικό αντίκτυπο στην τοπική αγορά εργασίας, θα πρέπει επίσης να είναι δυνατόν να υποβάλλονται και αιτήσεις σε περιφερειακό επίπεδο. Σε μικρές αγορές εργασίας, όπως τα μικρά κράτη μέλη ή οι απομακρυσμένες περιφέρειες, συμπεριλαμβανομένων των εξόχως απόκεντρων περιοχών όπως ορίζονται στο άρθρο 349 ΣΛΕΕ, ή σε εξαιρετικές περιστάσεις, θα πρέπει να μπορούν να υποβάλλονται αιτήσεις σε περίπτωση μικρότερου αριθμού απολεσθεισών θέσεων εργασίας. Γενικά, τα κράτη μέλη δεν θα πρέπει να υποβάλλουν τις αιτήσεις τους για συνδρομή από το ΕΤΠ μετά την παρέλευση 12 εβδομάδων από τη λήξη της περιόδου αναφοράς. Ωστόσο, για να αποφευχθεί χρηματοδοτικό κενό λόγω του γεγονότος ότι ο παρών κανονισμός θα τεθεί σε ισχύ μετά την 1η Ιανουαρίου 2021, και για λόγους ασφάλειας δικαίου, η εν λόγω προθεσμία θα πρέπει να ανασταλεί μεταξύ της 1ης Ιανουαρίου 2021 και της ημερομηνίας έναρξης ισχύος του παρόντος κανονισμού.
(16)
Το ΕΤΠ, ως ταμείο που σχεδιάστηκε για μεγάλες αναδιαρθρώσεις, δεν θα πρέπει να κινητοποιείται σε περιπτώσεις απολύσεων στον δημόσιο τομέα, οι οποίες αποτελούν συνέπεια περικοπών στον προϋπολογισμό. Ωστόσο, το ΕΤΠ θα πρέπει να είναι σε θέση να υποστηρίζει τους εργαζόμενους που απολύθηκαν από επιχειρήσεις που δραστηριοποιούνται σε μία ανταγωνιστική αγορά, οι οποίες παρέχουν αγαθά ή υπηρεσίες σε χρηματοδοτούμενες από το δημόσιο οντότητες που πλήττονται από περικοπές στον προϋπολογισμό. Επίσης, το ΕΤΠ θα πρέπει να μπορεί να υποστηρίξει αυτοαπασχολούμενους των οποίων η δραστηριότητα έπαυσε ως αποτέλεσμα περικοπών στον προϋπολογισμό.
(17)
Προκειμένου να εκφρασθεί η αλληλεγγύη της Ένωσης προς τους ανέργους, το ποσοστό συγχρηματοδότησης του ΕΤΠ, ως ταμείου αντιδραστικής παρέμβασης, θα πρέπει να ευθυγραμμισθεί με το ανώτατο ποσοστό συγχρηματοδότησης του ΕΤΠ+, ως ταμείου προληπτικής παρέμβασης, στο οικείο κράτος μέλος, αλλά σε καμία περίπτωση δεν θα πρέπει να είναι χαμηλότερο από 60 %.
(18)
Μέρος του προϋπολογισμού της Ένωσης που διατίθεται στο ΕΤΠ θα πρέπει να εκτελείται από την Επιτροπή υπό επιμερισμένη διαχείριση με τα κράτη μέλη κατά την έννοια του δημοσιονομικού κανονισμού. Συνεπώς, κατά την εφαρμογή του ΕΤΠ υπό επιμερισμένη διαχείριση, η Επιτροπή και τα κράτη μέλη θα πρέπει να τηρούν τις αρχές που προβλέπονται στον δημοσιονομικό κανονισμό, όπως η χρηστή δημοσιονομική διαχείριση, η διαφάνεια και η απαγόρευση των διακρίσεων.
(19)
Το Ευρωπαϊκό Παρατηρητήριο της Αλλαγής, το οποίο εδρεύει στο Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας στο Δουβλίνο, επικουρεί την Επιτροπή και τα κράτη μέλη με ποιοτικές και ποσοτικές αναλύσεις, προκειμένου να βοηθήσει στην αξιολόγηση των τάσεων της παγκοσμιοποίησης, των τεχνολογικών και περιβαλλοντικών αλλαγών, της αναδιάρθρωσης και της χρήσης του ΕΤΠ. Το Ευρωπαϊκό Παρατηρητήριο Αναδιάρθρωσης παρακολουθεί μέσω ενός δικτύου εθνικών ανταποκριτών την αναφορά αναδιαρθρώσεων μεγάλης κλίμακας σε ολόκληρη την Ένωση, η οποία ενημερώνεται καθημερινά. Θα μπορούσε δε να συμβάλει στον εντοπισμό πιθανών περιπτώσεων που επιδέχονται παρέμβαση σε πρώιμο στάδιο.
(20)
Οι απολυμένοι εργαζόμενοι και οι αυτοαπασχολούμενοι των οποίων η επαγγελματική δραστηριότητα έχει παύσει θα πρέπει να έχουν ίση πρόσβαση στο ΕΤΠ, ανεξάρτητα από το είδος της σύμβασης ή της σχέσης εργασίας τους. Συνεπώς, οι απολυμένοι εργαζόμενοι και οι αυτοαπασχολούμενοι των οποίων η επαγγελματική δραστηριότητα έχει παύσει θα πρέπει να θεωρούνται πιθανοί δικαιούχοι του ΕΤΠ για τους σκοπούς του παρόντος κανονισμού.
(21)
Οι χρηματοδοτικές συνεισφορές του ΕΤΠ θα πρέπει να αφορούν κυρίως ενεργητικά μέτρα της πολιτικής για την αγορά εργασίας και εξατομικευμένες υπηρεσίες που αποσκοπούν στην ταχεία επανένταξη των δικαιούχων σε αξιοπρεπή και διατηρήσιμη απασχόληση, είτε εντός είτε εκτός του αρχικού κλάδου δραστηριότητάς τους, και να τους προετοιμάζουν παράλληλα για μια πιο πράσινη και περισσότερο ψηφιακή ευρωπαϊκή οικονομία. Η στήριξη θα πρέπει επίσης να αποσκοπεί στην προώθηση της αυτοαπασχόλησης και του «επιχειρείν», μεταξύ άλλων μέσω της δημιουργίας συνεταιρισμών. Τα μέτρα θα πρέπει να αντικατοπτρίζουν τις αναμενόμενες ανάγκες της τοπικής ή της περιφερειακής αγοράς εργασίας. Ωστόσο, όταν είναι σκόπιμο, θα πρέπει επίσης να υποστηρίζεται η κινητικότητα των απολυμένων εργαζόμενων, προκειμένου να βοηθηθούν να βρουν νέα εργασία αλλού. Ιδιαίτερη έμφαση θα πρέπει να δοθεί στη διάδοση των δεξιοτήτων που απαιτούνται στην ψηφιακή εποχή και στην υπέρβαση των έμφυλων στερεοτύπων στην απασχόληση, κατά περίπτωση. Η συμπερίληψη χρηματικών επιδομάτων σε συντονισμένες δέσμες εξατομικευμένων υπηρεσιών θα πρέπει να είναι περιορισμένη. Τα μέτρα που υποστηρίζονται από το ΕΤΠ δεν θα πρέπει να αντικαθιστούν παθητικά μέτρα κοινωνικής προστασίας. Θα μπορούσε να δοθεί ώθηση στους εργοδότες να συμμετάσχουν στην εθνική συγχρηματοδότηση για τα μέτρα που υποστηρίζονται από το ΕΤΠ, επιπλέον των μέτρων που απαιτείται να προβλέπουν βάσει του εθνικού δικαίου ή των συλλογικών συμβάσεων.
(22)
Κατά την εφαρμογή και τον σχεδιασμό μιας συντονισμένης δέσμης εξατομικευμένων υπηρεσιών, με σκοπό τη διευκόλυνση της επανένταξης των στοχευόμενων δικαιούχων, τα κράτη μέλη θα πρέπει να λάβουν υπόψη τους στόχους του ψηφιακού θεματολογίου και της στρατηγικής για την ψηφιακή ενιαία αγορά. Θα πρέπει να δοθεί ιδιαίτερη προσοχή στο μισθολογικό χάσμα μεταξύ των φύλων στους τομείς των τεχνολογιών των πληροφοριών και των επικοινωνιών (ΤΠΕ) και των θετικών επιστημών, της τεχνολογίας, της μηχανικής και των μαθηματικών (STEM) με την προώθηση της επανεκπαίδευσης και της επανειδίκευσης των γυναικών στους εν λόγω τομείς. Κατά την εφαρμογή και τον σχεδιασμό της συντονισμένης δέσμης εξατομικευμένων υπηρεσιών, τα κράτη μέλη θα πρέπει να στοχεύουν στην αύξηση της εκπροσώπησης του λιγότερο εκπροσωπούμενου φύλου, συμβάλλοντας με τον τρόπο αυτό στη μείωση του μισθολογικού και συνταξιοδοτικού χάσματος μεταξύ των φύλων.
(23)
Δεδομένου ότι ο ψηφιακός μετασχηματισμός της οικονομίας απαιτεί ένα ορισμένο επίπεδο ψηφιακών ικανοτήτων από το εργατικό δυναμικό, η διάδοση των δεξιοτήτων που απαιτούνται στην ψηφιακή εποχή θα πρέπει να θεωρείται ότι αποτελεί οριζόντιο στοιχείο οποιασδήποτε προσφερόμενης συντονισμένης δέσμης εξατομικευμένων υπηρεσιών.
(24)
Για την εκπόνηση ενεργητικών μέτρων της πολιτικής για την αγορά εργασίας, τα κράτη μέλη θα πρέπει να προκρίνουν μέτρα που συμβάλλουν σημαντικά στην απασχολησιμότητα των δικαιούχων. Τα κράτη μέλη θα πρέπει να επιδιώκουν την επανένταξη σε διατηρήσιμη απασχόληση του μεγαλύτερου δυνατού αριθμού δικαιούχων που συμμετέχουν στα μέτρα αυτά και όσο το δυνατόν συντομότερα εντός έξι μηνών από το τέλος της περιόδου υλοποίησης. Κατά τον σχεδιασμό της συντονισμένης δέσμης εξατομικευμένων υπηρεσιών θα πρέπει να ληφθεί υπόψη το υποκείμενο αίτιο των απολύσεων, κατά περίπτωση, και να προβλεφθούν οι μελλοντικές προοπτικές στην αγορά εργασίας και οι απαιτούμενες δεξιότητες. Η συντονισμένη δέσμη εξατομικευμένων υπηρεσιών θα πρέπει να συνάδει με τη μετάβαση προς μια βιώσιμη και αποδοτική ως προς τη χρήση των πόρων οικονομία.
(25)
Κατά την εκπόνηση ενεργητικών μέτρων της πολιτικής για την αγορά εργασίας τα κράτη μέλη θα πρέπει να δίνουν ιδιαίτερη προσοχή στους μειονεκτούντες δικαιούχους, συμπεριλαμβανομένων των ατόμων με αναπηρίες, των ατόμων με εξαρτώμενους συγγενείς, των νέων και των ηλικιωμένων ανέργων, των ατόμων με χαμηλού επιπέδου προσόντα, των ατόμων που προέρχονται από οικογένειες μεταναστών και των ατόμων που διατρέχουν κίνδυνο φτώχειας, καθώς οι ομάδες αυτές βιώνουν ιδιαίτερα προβλήματα επανένταξης στην αγορά εργασίας. Ωστόσο, οι αρχές της ισότητας των φύλων και της απαγόρευσης των διακρίσεων, οι οποίες συγκαταλέγονται στις θεμελιώδεις αξίες της Ένωσης και κατοχυρώνονται στον πυλώνα, θα πρέπει να τηρούνται και να προάγονται κατά την εφαρμογή του ΕΤΠ.
(26)
Χάριν της αποτελεσματικής και ταχείας στήριξης των δικαιούχων, τα κράτη μέλη θα πρέπει να καταβάλλουν κάθε δυνατή προσπάθεια για την υποβολή πλήρων αιτήσεων όταν αιτούνται χρηματοδοτική συνεισφορά από το ΕΤΠ. Όταν η Επιτροπή ζητήσει περαιτέρω πληροφορίες για την αξιολόγηση μιας αίτησης, η παροχή των εν λόγω πληροφοριών θα πρέπει να έχει προθεσμία. Τόσο τα κράτη μέλη όσο και τα θεσμικά όργανα της Ένωσης θα πρέπει να αποσκοπούν στην ταχύτερη δυνατή διεκπεραίωση των αιτήσεων.
(27)
Προς όφελος των δικαιούχων και των φορέων που είναι υπεύθυνοι για την εφαρμογή των μέτρων, το αιτούν κράτος μέλος θα πρέπει να ενημερώνει όλους τους εμπλεκόμενους στη διαδικασία υποβολής αιτήσεων σχετικά με την πορεία της αίτησης και θα πρέπει να μεριμνά για τη συμμετοχή τους, κατά το δυνατόν, στην εφαρμογή των μέτρων.
(28)
Σύμφωνα με την αρχή της χρηστής δημοσιονομικής διαχείρισης, οι χρηματοδοτικές συνεισφορές από το ΕΤΠ δεν θα πρέπει να υποκαθιστούν τα μέτρα στήριξης που διατίθενται για τους δικαιούχους στο πλαίσιο των ταμείων ή άλλων πολιτικών ή προγραμμάτων της Ένωσης, αλλά θα πρέπει, κατά το δυνατόν, να συμπληρώνουν τα εν λόγω μέτρα.
(29)
Θα πρέπει να συμπεριληφθούν ειδικές διατάξεις για τις δράσεις ενημέρωσης και επικοινωνίας σχετικά με τις υποθέσεις και τα αποτελέσματα του ΕΤΠ. Τα κράτη μέλη και τα ενδιαφερόμενα μέρη του ΕΤΠ θα πρέπει να αναδεικνύουν τα επιτεύγματα της ενωσιακής χρηματοδότησης ενημερώνοντας το κοινό. Οι δραστηριότητες διαφάνειας και επικοινωνίας έχουν ουσιώδη σημασία προκειμένου να προβάλλεται στην πράξη η δράση της Ένωσης, θα πρέπει δε να βασίζονται σε ακριβείς και επικαιροποιημένες πληροφορίες. Για την προώθηση του ΕΤΠ και την ανάδειξη της προστιθέμενης αξίας του ως μέρους του ενωσιακού προϋπολογισμού, το υλικό επικοινωνίας και προβολής που αναπτύσσουν τα κράτη μέλη θα πρέπει να τίθεται στη διάθεση των θεσμικών και λοιπών οργάνων ή οργανισμών της Ένωσης κατόπιν αιτήματος. Ως εκ τούτου, θα πρέπει να χορηγηθούν στην Ένωση, ατελώς, μια μη αποκλειστική και αμετάκλητη άδεια χρήσης του εν λόγω υλικού, καθώς και τυχόν προϋπάρχοντα δικαιώματα που συνδέονται με αυτό.
(30)
Για να διευκολυνθεί η εφαρμογή του παρόντος κανονισμού, οι δαπάνες θα πρέπει να είναι επιλέξιμες για χρηματοδοτική συνεισφορά από το ΕΤΠ είτε από την ημερομηνία κατά την οποία ένα κράτος μέλος αρχίζει να παρέχει εξατομικευμένες υπηρεσίες είτε από την ημερομηνία κατά την οποία ένα κράτος μέλος πραγματοποιεί διοικητικές δαπάνες για την εφαρμογή του ΕΤΠ.
(31)
Για να καλυφθούν οι ανάγκες που προκύπτουν ιδίως κατά τους πρώτους μήνες κάθε έτους, όταν οι δυνατότητες μεταφοράς κονδυλίων από άλλες γραμμές του προϋπολογισμού είναι ιδιαιτέρως περιορισμένες, θα πρέπει, στο πλαίσιο της ετήσιας διαδικασίας του προϋπολογισμού, να διατίθεται ένα επαρκές ποσό πιστώσεων πληρωμών στη γραμμή του προϋπολογισμού για το ΕΤΠ.
(32)
Το ΠΔΠ 2021-2027 και η διοργανική συμφωνία, της 16ης Δεκεμβρίου 2020, μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση καθώς και τους νέους ιδίους πόρους, συμπεριλαμβανομένου ενός οδικού χάρτη για την εισαγωγή νέων ιδίων πόρων (10) καθορίζουν το δημοσιονομικό πλαίσιο του ΕΤΠ.
(33)
Προς το συμφέρον των δικαιούχων, η συνδρομή θα πρέπει να διατίθεται όσο το δυνατόν ταχύτερα και αποτελεσματικότερα. Τα κράτη μέλη και τα θεσμικά όργανα της Ένωσης που συμμετέχουν στη διαδικασία λήψης αποφάσεων για το ΕΤΠ θα πρέπει να καταβάλλουν κάθε δυνατή προσπάθεια για να μειωθεί ο χρόνος επεξεργασίας και να απλουστευθούν οι διαδικασίες, ώστε να διασφαλίζεται η ομαλή και ταχεία έκδοση των αποφάσεων σχετικά με την κινητοποίηση του ΕΤΠ.
(34)
Οι ΜΜΕ αποτελούν τη ραχοκοκαλιά της οικονομίας της Ένωσης. Ως εκ τούτου, η προώθηση της επιχειρηματικότητας και η στήριξη των ΜΜΕ είναι καίριας σημασίας για τη διασφάλιση της οικονομικής ανάπτυξης, της καινοτομίας, της δημιουργίας θέσεων εργασίας και της κοινωνικής ένταξης. Η Ένωση προωθεί ενεργά την επιχειρηματικότητα, ενθαρρύνοντας τους ανθρώπους να ξεκινήσουν τη δική τους επιχείρηση. Σε περίπτωση μεγάλων γεγονότων αναδιαρθρώσεων, θα πρέπει να υπάρχει η δυνατότητα οι απολυμένοι εργαζόμενοι να λάβουν βοήθεια για τη δημιουργία δικής τους επιχείρησης. Σε περίπτωση που κλείσει μια επιχείρηση, θα πρέπει επίσης να υπάρχει η δυνατότητα οι απολυμένοι εργαζόμενοι να βοηθηθούν ώστε να αναλάβουν ορισμένες ή όλες τις δραστηριότητες του πρώην εργοδότη τους.
(35)
Για λόγους διαφάνειας και ενημέρωσης, τα κράτη μέλη θα πρέπει να γνωστοποιούν στις τελικές εκθέσεις λεπτομέρειες για κάθε κρατική ενίσχυση ή ενωσιακή χρηματοδότηση την οποία έλαβε η επιχείρηση που απολύει τους εργαζόμενους κατά τα πέντε έτη που προηγούνται της έκθεσης. Ωστόσο, η απαίτηση αυτή δεν θα πρέπει να ισχύει για τις πολύ μικρές επιχειρήσεις ή τις ΜΜΕ, ιδίως τις νεοφυείς και τις επεκτεινόμενες επιχειρήσεις, προκειμένου να αποφεύγεται τυχόν δυσανάλογος διοικητικός φόρτος για τα κράτη μέλη, ιδίως στην περίπτωση τομεακών αιτήσεων ΕΤΠ που αφορούν περισσότερες από μία πολύ μικρές επιχειρήσεις ή ΜΜΕ.
(36)
Σύμφωνα με τις παραγράφους 22 και 23 της διοργανικής συμφωνίας της 13ης Απριλίου 2016 για τη βελτίωση του νομοθετικού έργου (11), το ΕΤΠ θα πρέπει να αξιολογείται βάσει των πληροφοριών που συλλέγονται σύμφωνα με ειδικές απαιτήσεις παρακολούθησης, με παράλληλη αποφυγή της διοικητικής επιβάρυνσης, ιδίως για τα κράτη μέλη, και των υπέρμετρων ρυθμίσεων. Οι εν λόγω απαιτήσεις θα πρέπει, όπου απαιτείται, να περιλαμβάνουν μετρήσιμους δείκτες ως βάση για την αξιολόγηση των επιπτώσεων που θα έχει το ΕΤΠ στην πράξη.
(37)
Για να δοθεί η δυνατότητα πολιτικού ελέγχου από το Ευρωπαϊκό Κοινοβούλιο και συνεχούς παρακολούθησης από την Επιτροπή όσον αφορά τα αποτελέσματα που επιτυγχάνονται με τη συνδρομή του ΕΤΠ, τα οικεία κράτη μέλη θα πρέπει να υποβάλουν τελική έκθεση για την εφαρμογή του ΕΤΠ.
(38)
Τα κράτη μέλη θα πρέπει να στηρίζουν την Επιτροπή κατά τη διενέργεια αξιολογήσεων, παρέχοντας τα σχετικά δεδομένα που έχουν στη διάθεσή τους.
(39)
Για τη διευκόλυνση μελλοντικών αξιολογήσεων, θα πρέπει να διεξάγεται έρευνα για τους δικαιούχους μετά το πέρας της εκτέλεσης κάθε χρηματοδοτικής συνεισφοράς από το ΕΤΠ. Η έρευνα για τους δικαιούχους θα πρέπει να είναι ανοικτή στους συμμετέχοντες για τουλάχιστον τέσσερις εβδομάδες και θα πρέπει να ξεκινά κατά τη διάρκεια του έκτου μήνα μετά τη λήξη της περιόδου εκτέλεσης. Τα κράτη μέλη θα πρέπει να συντρέχουν την Επιτροπή στη διεξαγωγή της έρευνας για τους δικαιούχους, ενθαρρύνοντας τη συμμετοχή των δικαιούχων με την αποστολή πρόσκλησης συμμετοχής και τουλάχιστον μίας υπενθύμισης. Τα κράτη μέλη θα πρέπει να ενημερώνουν την Επιτροπή σχετικά με τις προσπάθειες που καταβάλλουν για να έρθουν σε επαφή με τους δικαιούχους. Η Επιτροπή θα πρέπει να χρησιμοποιεί για σκοπούς αξιολόγησης τα δεδομένα που συλλέγονται. Για να εξασφαλιστεί η συγκρισιμότητα μεταξύ των συνδρομών, η Επιτροπή θα πρέπει να καταρτίσει το υπόδειγμα έρευνας για τους δικαιούχους σε στενή συνεργασία με τα κράτη μέλη, θα πρέπει δε να παράσχει μετάφραση σε όλες τις επίσημες γλώσσες των θεσμικών οργάνων της Ένωσης.
(40)
Σύμφωνα με τον στόχο της εξάλειψης των ανισοτήτων και της προώθησης της ισότητας μεταξύ ανδρών και γυναικών, οι αναλύσεις και οι εκθέσεις που αφορούν το ΕΤΠ θα πρέπει να περιλαμβάνουν πληροφορίες ανά φύλο.
(41)
Θα πρέπει να καταρτιστεί κατάλογος δεικτών σε παράρτημα του παρόντος κανονισμού για τον σκοπό της παρακολούθησης της χρήσης του ΕΤΠ και, ιδίως, της προόδου προς την επίτευξη των στόχων του. Εφόσον απαιτείται, η Επιτροπή μπορεί να υποβάλει νομοθετική πρόταση για την τροποποίηση των εν λόγω δεικτών.
(42)
Τα κράτη μέλη θα πρέπει να παραμείνουν υπεύθυνα για την εφαρμογή της χρηματοδοτικής συνεισφοράς και για τη διαχείριση και τον έλεγχο των δράσεων που υποστηρίζονται με χρηματοδότηση της Ένωσης, σύμφωνα με τις σχετικές διατάξεις του δημοσιονομικού κανονισμού ή του κανονισμού που θα τον διαδεχθεί. Τα κράτη μέλη θα πρέπει να δικαιολογούν τη χρήση της χρηματοδοτικής συνεισφοράς που λαμβάνουν από το ΕΤΠ. Ενόψει της βραχύχρονης περιόδου υλοποίησης των παρεμβάσεων του ΕΤΠ, οι υποχρεώσεις υποβολής εκθέσεων θα πρέπει να αντικατοπτρίζουν τον ιδιαίτερο χαρακτήρα των εν λόγω παρεμβάσεων.
(43)
Τα κράτη μέλη θα πρέπει να προλαμβάνουν, να εντοπίζουν και να αντιμετωπίζουν αποτελεσματικά τυχόν παρατυπίες, συμπεριλαμβανομένης της απάτης, που διαπράττουν οι δικαιούχοι. Επιπλέον, σύμφωνα με τον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (12) και τους κανονισμούς (ΕΚ, Ευρατόμ) αριθ. 2988/95 (13) και (ΕΚ, Ευρατόμ) αριθ. 2185/96 (14) του Συμβουλίου, η Ευρωπαϊκή Υπηρεσία Καταπολέμησης της Απάτης (OLAF) έχει την εξουσία να διενεργεί διοικητικές έρευνες, μεταξύ των οποίων και επιτόπιους ελέγχους και εξακριβώσεις, με σκοπό να διαπιστώνεται αν υπάρχει απάτη, διαφθορά ή άλλη παράνομη δραστηριότητα εις βάρος των οικονομικών συμφερόντων της Ένωσης. Σύμφωνα με τον κανονισμό (ΕΕ) 2017/1939 του Συμβουλίου (15), η Ευρωπαϊκή Εισαγγελία μπορεί να ερευνά και να διώκει αξιόποινες πράξεις που θίγουν τα οικονομικά συμφέροντα της Ένωσης, κατά τα οριζόμενα στην οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου (16).
Τα κράτη μέλη θα πρέπει να διασφαλίζουν ότι κάθε πρόσωπο ή οντότητα που είναι αποδέκτης κονδυλίων της Ένωσης συνεργάζεται πλήρως για την προστασία των οικονομικών συμφερόντων της Ένωσης, παρέχει τα αναγκαία δικαιώματα και πρόσβαση στην Επιτροπή, την OLAF και το Ελεγκτικό Συνέδριο, και, όσον αφορά τα κράτη μέλη που συμμετέχουν στην ενισχυμένη συνεργασία σύμφωνα με τον κανονισμό (ΕΕ) 2017/1939, στην Ευρωπαϊκή Εισαγγελία, και μεριμνά ώστε τυχόν τρίτοι που συμμετέχουν στην εκτέλεση κονδυλίων της Ένωσης να εκχωρούν ισοδύναμα δικαιώματα. Τα κράτη μέλη θα πρέπει να ενημερώνουν την Επιτροπή σχετικά με τυχόν διαπιστωθείσες παρατυπίες, συμπεριλαμβανομένης της απάτης, και τη συνέχεια που έχουν εν προκειμένω δώσει σχετικά με τέτοιες παρατυπίες, καθώς και σχετικά με την επακολούθηση τυχόν ερευνών της OLAF. Τα κράτη μέλη θα πρέπει να συνεργάζονται με την Επιτροπή, την OLAF, το Ελεγκτικό Συνέδριο και, κατά περίπτωση, την Ευρωπαϊκή Εισαγγελία, σύμφωνα με το άρθρο 63 παράγραφος 2 στοιχείο δ) του δημοσιονομικού κανονισμού, για όλα τα θέματα που σχετίζονται με εικαζόμενη ή διαπιστωμένη απάτη.
(44)
Προκειμένου να ενισχυθεί η προστασία του προϋπολογισμού της Ένωσης, η Επιτροπή θα πρέπει να καταστήσει διαθέσιμο ένα ολοκληρωμένο και διαλειτουργικό σύστημα πληροφοριών και παρακολούθησης που θα περιλαμβάνει ένα ενιαίο εργαλείο εξόρυξης δεδομένων και βαθμολόγησης κινδύνου για την πρόσβαση και την ανάλυση των σχετικών δεδομένων, η δε Επιτροπή θα πρέπει να ενθαρρύνει τη χρήση του με σκοπό τη γενικευμένη εφαρμογή από τα κράτη μέλη.
(45)
Ο δημοσιονομικός κανονισμός θεσπίζει κανόνες εκτέλεσης του ενωσιακού προϋπολογισμού, στους οποίους συμπεριλαμβάνονται κανόνες για τις επιχορηγήσεις, τα βραβεία, τις προμήθειες, την έμμεση διαχείριση, τη χρηματοδοτική συνδρομή, τα χρηματοδοτικά μέσα, και τις δημοσιονομικές εγγυήσεις. τη χρηματοδοτική συνδρομή και την εξόφληση των εξωτερικών εμπειρογνωμόνων. Οι κανόνες που θεσπίζονται βάσει του άρθρου 322 ΣΛΕΕ περιλαμβάνουν επίσης γενικό καθεστώς αιρεσιμότητας για την προστασία του ενωσιακού προϋπολογισμού.
(46)
Λόγω της σημασίας που έχει η αντιμετώπιση της κλιματικής αλλαγής, σύμφωνα με τις δεσμεύσεις της Ένωσης για την εφαρμογή της Συμφωνίας του Παρισιού, και την προσήλωση στους στόχους βιώσιμης ανάπτυξης του ΟΗΕ, οι δράσεις στο πλαίσιο του παρόντος κανονισμού θα πρέπει να συμβάλλουν στην επίτευξη του στόχου της διάθεσης του 30 % όλων των δαπανών του ενωσιακού προϋπολογισμού για τη στήριξη των κλιματικών στόχων και της φιλοδοξίας η οποία συνίσταται στην απόδοση του 7,5 % του ενωσιακού προϋπολογισμού σε δαπάνες για τη βιοποικιλότητα το 2024 και του 10 % το 2026 και το 2027, λαμβάνοντας παράλληλα υπόψη τις υφιστάμενες αλληλεπικαλύψεις μεταξύ των στόχων για το κλίμα και τη βιοποικιλότητα.
(47)
Προκειμένου να καταστεί δυνατή η καλύτερη παρακολούθηση της χρήσης του ΕΤΠ, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 ΣΛΕΕ, ώστε να συμπληρώνεται ο παρών κανονισμός με τον καθορισμό των κριτηρίων για τον προσδιορισμό των περιπτώσεων παρατυπίας που πρέπει να αναφέρονται και των στοιχείων που πρέπει να παρέχονται από τα κράτη μέλη με σκοπό την πρόληψη, τον εντοπισμό και τη διόρθωση παρατυπιών, συμπεριλαμβανομένης της απάτης και της ανάκτησης αχρεωστήτως καταβληθέντων ποσών με τόκους υπερημερίας. Είναι ιδιαίτερα σημαντικό η Επιτροπή να διεξάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, οι οποίες θα πραγματοποιούνται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου. Πιο συγκεκριμένα, προκειμένου να εξασφαλιστεί η ίση συμμετοχή στην προετοιμασία των κατ’ εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα κατά τον ίδιο χρόνο με τους εμπειρογνώμονες των κρατών μελών, και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία κατ’ εξουσιοδότηση πράξεων.
(48)
Προκειμένου να διασφαλιστούν ενιαίες προϋποθέσεις για την εκτέλεση του παρόντος κανονισμού όσον αφορά αποφάσεις σχετικά με τη διεξαγωγή ερευνών για τους δικαιούχους και το μορφότυπο που πρέπει να χρησιμοποιείται για την αναφορά των παρατυπιών, θα πρέπει να ανατεθούν στην Επιτροπή εκτελεστικές αρμοδιότητες. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (17).
(49)
Δεδομένου ότι οι στόχοι του παρόντος κανονισμού δεν μπορούν να επιτευχθούν ικανοποιητικά από τα κράτη μέλη, μπορούν όμως, εξαιτίας της κλίμακας και των επιπτώσεών τους, να επιτευχθούν καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας του άρθρου 5 ΣΕΕ. Σύμφωνα με την αρχή της αναλογικότητας του ιδίου άρθρου, ο παρών κανονισμός δεν υπερβαίνει τα αναγκαία για την επίτευξη των στόχων αυτών.
(50)
Προκειμένου να διασφαλιστεί η συνέχεια στην παροχή στήριξης στον σχετικό τομέα πολιτικής και να καταστεί δυνατή η εφαρμογή από την αρχή του ΠΔΠ 2021 έως 2027, είναι αναγκαίο να προβλεφθεί η εφαρμογή του παρόντος κανονισμού από την αρχή του οικονομικού έτους 2021. Ωστόσο, η Επιτροπή θα πρέπει να κινήσει τη διαδικασία του προϋπολογισμού μόνο μετά την έναρξη ισχύος του παρόντος κανονισμού.
(51)
Ο κανονισμός (ΕΕ) αριθ. 1309/2013 θα πρέπει, συνεπώς, να καταργηθεί,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
1.   Ο παρών κανονισμός ιδρύει το Ευρωπαϊκό Ταμείο Προσαρμογής στην Παγκοσμιοποίηση για τους Απολυμένους Εργαζόμενους (ΕΤΠ) για την περίοδο ισχύος του ΠΔΠ 2021 έως 2027.
Καθορίζει τους στόχους του ΕΤΠ, τις μορφές ενωσιακής χρηματοδότησης και τους κανόνες παροχής της εν λόγω χρηματοδότησης, συμπεριλαμβανομένων των αιτήσεων των κρατών μελών για χρηματοδοτικές συνεισφορές από το ΕΤΠ όσον αφορά μέτρα απευθυνόμενα στους δικαιούχους που αναφέρονται στο άρθρο 6.
2.   Σύμφωνα με το άρθρο 4, το ΕΤΠ προσφέρει στήριξη σε απολυμένους εργαζόμενους και αυτοαπασχολούμενους των οποίων η επαγγελματική δραστηριότητα έχει παύσει κατά τη διάρκεια μεγάλων γεγονότων αναδιαρθρώσεων.
Άρθρο 2
Αποστολή και στόχοι
1.   Το ΕΤΠ στηρίζει τους κοινωνικοοικονομικούς μετασχηματισμούς που προκύπτουν από την παγκοσμιοποίηση και τις τεχνολογικές και περιβαλλοντικές αλλαγές, βοηθώντας τους απολυμένους εργαζόμενους και τους αυτοαπασχολούμενους, των οποίων η επαγγελματική δραστηριότητα έχει παύσει, να προσαρμοστούν στις διαρθρωτικές αλλαγές. Το ΕΤΠ αποτελεί ταμείο έκτακτης ανάγκης το οποίο λειτουργεί κατ’ αντίδραση. Ως εκ τούτου, το ΕΤΠ συμβάλλει στην εφαρμογή των αρχών που θέτει ο ευρωπαϊκός πυλώνας κοινωνικών δικαιωμάτων και στην ενίσχυση της κοινωνικής και οικονομικής συνοχής μεταξύ των περιφερειών και των κρατών μελών.
2.   Οι στόχοι του ΕΤΠ είναι να επιδεικνύει αλληλεγγύη και να προωθεί την αξιοπρεπή και διατηρήσιμη απασχόληση στην Ένωση με την παροχή βοήθειας στην περίπτωση μεγάλων αναδιαρθρώσεων, ιδίως εκείνων που οφείλονται στις προκλήσεις που σχετίζονται με την παγκοσμιοποίηση, όπως οι αλλαγές στη μορφή του παγκόσμιου εμπορίου, οι εμπορικές διαμάχες, οι σημαντικές αλλαγές στις εμπορικές σχέσεις της Ένωσης ή στη σύνθεση της εσωτερικής αγοράς και οι χρηματοπιστωτικές ή οικονομικές κρίσεις, καθώς και η μετάβαση σε μια οικονομία χαμηλών εκπομπών διοξειδίου του άνθρακα, ή αποτελούν συνέπεια της ψηφιοποίησης ή της αυτοματοποίησης. Το ΕΤΠ στηρίζει τους δικαιούχους με σκοπό την ταχύτερη δυνατή επανένταξή τους σε αξιοπρεπή και διατηρήσιμη απασχόληση. Ιδιαίτερη έμφαση δίνεται σε μέτρα που βοηθούν τις πιο μειονεκτούσες ομάδες.
Άρθρο 3
Ορισμοί
Για τους σκοπούς του παρόντος κανονισμού ισχύουν οι ακόλουθοι ορισμοί:
1)
«απολυμένος εργαζόμενος»: ο εργαζόμενος, ανεξαρτήτως είδους ή διάρκειας της εργασιακής του σχέσης, του οποίου η σύμβαση ή σχέση εργασίας έπαυσε πρόωρα με απόλυση λόγω πλεονασμού, ή του οποίου η σύμβαση ή σχέση εργασίας δεν ανανεώθηκε, για οικονομικούς λόγους·
2)
«αυτοαπασχολούμενος»: φυσικό πρόσωπο που απασχολεί λιγότερους από 10 εργαζόμενους·
3)
«δικαιούχος»: φυσικό πρόσωπο που συμμετέχει σε μέτρα συγχρηματοδοτούμενα από το ΕΤΠ.
4)
«παρατυπία»: παράβαση του εφαρμοστέου δικαίου η οποία απορρέει από πράξη ή παράλειψη οικονομικού φορέα που εμπλέκεται στην εφαρμογή του ΕΤΠ και η οποία έχει ή θα είχε ως αποτέλεσμα ζημία του προϋπολογισμού της Ένωσης, επιβάλλοντας αδικαιολόγητες δαπάνες στον εν λόγω προϋπολογισμό.
5)
«περίοδος υλοποίησης»: η περίοδος που αρχίζει από τις ημερομηνίες που αναφέρονται στο άρθρο 8 παράγραφος 7 στοιχείο ι) έως 24 μήνες μετά την ημερομηνία έναρξης ισχύος της απόφασης για τη χρηματοδοτική συνεισφορά δυνάμει του άρθρου 15 παράγραφος 2.
Άρθρο 4
Κριτήρια παρέμβασης
1.   Τα κράτη μέλη μπορούν να υποβάλλουν αιτήσεις για χρηματοδοτικές συνεισφορές από το ΕΤΠ όσον αφορά μέτρα που στοχεύουν τους απολυμένους εργαζόμενους και τους αυτοαπασχολούμενους σύμφωνα με τις διατάξεις που ορίζονται στο παρόν άρθρο.
2.   Σε περίπτωση μεγάλων γεγονότων αναδιαρθρώσεων, παρέχεται χρηματοδοτική συνεισφορά από το ΕΤΠ όποτε συντρέχει μία από τις ακόλουθες περιστάσεις:
α)
παύση της δραστηριότητας τουλάχιστον 200 εργαζόμενων, που απολύονται, ή αυτοαπασχολούμενων, εντός περιόδου αναφοράς τεσσάρων μηνών, σε επιχείρηση κράτους μέλους, συμπεριλαμβανομένων των περιπτώσεων στις οποίες η εν λόγω παύση της δραστηριότητας ισχύει για τους προμηθευτές της ή παραγωγούς των επόμενων σταδίων του προϊόντος·
β)
παύση της δραστηριότητας τουλάχιστον 200 εργαζόμενων, που απολύονται, ή αυτοαπασχολούμενων, εντός περιόδου αναφοράς έξι μηνών, ιδίως σε ΜΜΕ, όταν δραστηριοποιούνται όλοι στον ίδιο οικονομικό κλάδο, που ορίζεται στο επίπεδο υποδιαίρεσης της NACE αναθ. 2, και είναι εγκατεστημένοι σε μία περιφέρεια ή σε δύο συνορεύουσες περιφέρειες επιπέδου NUTS 2, ή σε περισσότερες από δύο συνορεύουσες περιφέρειες επιπέδου NUTS 2, υπό την προϋπόθεση ότι πλήττονται τουλάχιστον 200 εργαζόμενοι ή αυτοαπασχολούμενοι σε δύο περιφέρειες από το σύνολο των περιφερειών·
γ)
παύση της δραστηριότητας τουλάχιστον 200 εργαζόμενων, που απολύονται, ή αυτοαπασχολούμενων, εντός περιόδου αναφοράς τεσσάρων μηνών, ιδίως σε ΜΜΕ, όταν δραστηριοποιούνται όλοι στον ίδιο ή σε διαφορετικούς οικονομικούς κλάδους, που ορίζονται στο επίπεδο υποδιαίρεσης της NACE αναθ. 2, και είναι εγκατεστημένοι στην ίδια περιφέρεια επιπέδου NUTS 2.
3.   Σε μικρές αγορές εργασίας, ιδίως όσον αφορά αιτήσεις στις οποίες περιλαμβάνονται ΜΜΕ, η αίτηση χορήγησης χρηματοδοτικής συνεισφοράς βάσει του παρόντος άρθρου θεωρείται παραδεκτή, ακόμη και αν δεν πληρούνται απολύτως τα κριτήρια που ορίζονται στην παράγραφο 2, υπό την προϋπόθεση ότι οι απολύσεις λόγω πλεονασμού έχουν σημαντικό αντίκτυπο στην απασχόληση και στην τοπική, περιφερειακή ή εθνική οικονομία. Στις εν λόγω περιπτώσεις, το αιτούν κράτος μέλος διευκρινίζει ποιο από τα κριτήρια παρέμβασης που ορίζονται στην παράγραφο 2 δεν τηρείται πλήρως.
4.   Σε εξαιρετικές περιστάσεις, η παράγραφος 3 ισχύει και σε αγορές εργασίας διαφορετικές από τις μικρές αγορές εργασίας. Το συνολικό ποσό των χρηματοδοτικών συνεισφορών στις εν λόγω περιπτώσεις δεν υπερβαίνει το 15 % του ετήσιου ανώτατου ορίου του ΕΤΠ.
5.   Το ΕΤΠ δεν κινητοποιείται όποτε απολύονται υπάλληλοι του δημόσιου τομέα ως αποτέλεσμα περικοπών στον προϋπολογισμό κράτους μέλους.
Άρθρο 5
Υπολογισμός της απώλειας θέσεων εργασίας και της παύσης δραστηριότητας
Το αιτούν κράτος μέλος διευκρινίζει τη μέθοδο με την οποία υπολογίζεται ο αριθμός των απολυμένων εργαζόμενων και αυτοαπασχολούμενων για τους σκοπούς του άρθρου 4, σε μία ή περισσότερες από τις ακόλουθες ημερομηνίες:
α)
την ημερομηνία κατά την οποία ο εργοδότης, κοινοποιεί εγγράφως στην αρμόδια δημόσια αρχή κάθε σχεδιαζόμενη ομαδική απόλυση, σύμφωνα με το άρθρο 3 παράγραφος 1 της οδηγίας 98/59/ΕΚ του Συμβουλίου (18)·
β)
την ημερομηνία της ατομικής ειδοποίησης του εργοδότη σχετικά με την απόλυση ή την καταγγελία της σύμβασης ή τον τερματισμό της σύμβασης ή της σχέσης εργασίας του εργαζόμενου·
γ)
την ημερομηνία της de facto καταγγελίας της σύμβασης ή τερματισμού της σύμβασης ή της σχέσης εργασίας ή της λήξης της·
δ)
την ημερομηνία του τέλους της απασχόλησης του εργαζόμενου στον έμμεσο εργοδότη· ή
ε)
στην περίπτωση αυτοαπασχολούμενων, την ημερομηνία παύσης των δραστηριοτήτων, όπως ορίζεται σύμφωνα με το εθνικό δίκαιο ή τις εθνικές διοικητικές διατάξεις.
Στις περιπτώσεις που αναφέρονται στο πρώτο εδάφιο στοιχείο α) του παρόντος άρθρου, το αιτούν κράτος μέλος προσκομίζει στην Επιτροπή πρόσθετες πληροφορίες για τον πραγματικό αριθμό των απολύσεων που πραγματοποιήθηκαν σύμφωνα με το άρθρο 4 πριν από την ολοκλήρωση της αξιολόγησης από την Επιτροπή.
Άρθρο 6
Επιλέξιμοι δικαιούχοι
Το αιτούν κράτος μέλος μπορεί να παρέχει σε επιλέξιμους δικαιούχους συντονισμένη δέσμη εξατομικευμένων υπηρεσιών («συντονισμένη δέσμη υπηρεσιών») σύμφωνα με το άρθρο 7, με συγχρηματοδότηση από το ΕΤΠ. Στους εν λόγω επιλέξιμους δικαιούχους μπορούν να περιλαμβάνονται:
α)
απολυμένοι εργαζόμενοι και αυτοαπασχολούμενοι των οποίων η δραστηριότητα έχει παύσει, προσδιοριζόμενοι σύμφωνα με το άρθρο 5, εντός των περιόδων αναφοράς που προβλέπονται στο άρθρο 4 παράγραφοι 1 έως 4·
β)
απολυμένοι εργαζόμενοι και αυτοαπασχολούμενοι των οποίων η δραστηριότητα έχει παύσει, προσδιοριζόμενοι σύμφωνα με το άρθρο 5, εκτός της περιόδου αναφοράς που προβλέπεται στο άρθρο 4, δηλαδή έξι μήνες πριν από την έναρξη της περιόδου αναφοράς ή μεταξύ του τέλους της περιόδου αναφοράς και της τελευταίας ημέρας πριν από την ημερομηνία ολοκλήρωσης της αξιολόγησης από την Επιτροπή.
Οι εργαζόμενοι και οι αυτοαπασχολούμενοι που αναφέρονται στο πρώτο εδάφιο στοιχείο β) θεωρούνται επιλέξιμοι δικαιούχοι υπό τον όρο ότι μπορεί να αποδειχθεί σαφής αιτιώδης συνάφεια με το γεγονός που προκάλεσε τις απολύσεις λόγω πλεονασμού κατά την περίοδο αναφοράς.
Άρθρο 7
Επιλέξιμα μέτρα
1.   Μπορεί να χορηγείται χρηματοδοτική συνεισφορά από το ΕΤΠ για ενεργητικά μέτρα της πολιτικής για την αγορά εργασίας που αποτελούν μέρος συντονισμένης δέσμης εξατομικευμένων υπηρεσιών με στόχο να διευκολυνθεί η επανένταξη των δικαιούχων για τους οποίους ζητείται ενίσχυση, ιδίως των πλέον μειονεκτούντων από αυτούς, στην απασχόληση ή στην αυτοαπασχόληση.
2.   Δεδομένης της σημασίας των δεξιοτήτων που απαιτούνται στην ψηφιακή βιομηχανική εποχή και σε μια αποδοτική ως προς τη χρήση των πόρων οικονομία, η διάδοση των δεξιοτήτων αυτών θα πρέπει να θεωρείται οριζόντιο στοιχείο για τον σχεδιασμό συντονισμένων δεσμών υπηρεσιών. Η ανάγκη και το επίπεδο κατάρτισης προσαρμόζεται στα επαγγελματικά προσόντα και στις δεξιότητες του εκάστοτε δικαιούχου.
Η συντονισμένη δέσμη υπηρεσιών μπορεί να περιλαμβάνει:
α)
ειδικά σχεδιασμένη κατάρτιση και επιμόρφωση, όπως όσον αφορά την απόκτηση δεξιοτήτων της τεχνολογίας των πληροφοριών και των επικοινωνιών, καθώς και άλλων δεξιοτήτων που απαιτούνται στην ψηφιακή εποχή, πιστοποίηση της αποκτηθείσας γνώσης και των αποκτηθεισών ικανοτήτων, εξατομικευμένες υπηρεσίες συνδρομής στην αναζήτηση εργασίας και δραστηριότητες για ομάδες στόχους, επαγγελματικό προσανατολισμό, συμβουλευτικές υπηρεσίες, καθοδήγηση, βοήθεια επανένταξης στην αγορά εργασίας, προώθηση της επιχειρηματικότητας, ενίσχυση για αυτοαπασχόληση, δημιουργία επιχείρησης, εξαγορά επιχείρησης από τους εργαζομένους της, και δραστηριότητες συνεργασίας·
β)
ειδικά χρονικώς περιορισμένα μέτρα, όπως επιδόματα αναζήτησης εργασίας, κίνητρα πρόσληψης για τους εργοδότες, επιδόματα κινητικότητας, επιδόματα τέκνου, επιδόματα κατάρτισης, επιδόματα διαβίωσης, και επιδόματα για φροντιστές.
Το κόστος των μέτρων που αναφέρονται στο δεύτερο εδάφιο στοιχείο β) δεν υπερβαίνει το 35 % του συνολικού κόστους της συντονισμένης δέσμης υπηρεσιών.
Το κόστος των επενδύσεων για αυτοαπασχόληση, σύσταση επιχείρησης και εξαγορά επιχείρησης από τους εργαζομένους της δεν υπερβαίνει τις 22 000 EUR ανά δικαιούχο.
Ο σχεδιασμός της συντονισμένης δέσμης υπηρεσιών προβλέπει τις μελλοντικές προοπτικές της αγοράς εργασίας και τις απαιτούμενες δεξιότητες. Η συντονισμένη δέσμη υπηρεσιών είναι συμβατή προς τη μετάβαση σε μια αποδοτική ως προς τους πόρους και βιώσιμη οικονομία, επικεντρώνεται στη διάδοση των δεξιοτήτων που απαιτούνται στην ψηφιακή βιομηχανική εποχή και λαμβάνει υπόψη τη ζήτηση στην τοπική αγορά εργασίας.
3.   Τα ακόλουθα μέτρα δεν είναι επιλέξιμα για χρηματοδοτική συνεισφορά από το ΕΤΠ:
α)
ειδικά χρονικώς περιορισμένα μέτρα, που αναφέρονται στην παράγραφο 2 δεύτερο εδάφιο στοιχείο β), εφόσον τα εν λόγω μέτρα δεν εξαρτώνται από την ενεργό συμμετοχή των δικαιούχων για τους οποίους ζητείται ενίσχυση σε δραστηριότητες αναζήτησης εργασίας ή κατάρτισης·
β)
μέτρα που εμπίπτουν στην ευθύνη των επιχειρήσεων βάσει του εθνικού δικαίου ή συλλογικών συμβάσεων.
Τα μέτρα που υποστηρίζονται από το ΕΤΠ δεν αντικαθιστούν παθητικά μέτρα κοινωνικής προστασίας.
4.   Η συντονισμένη δέσμη υπηρεσιών καταρτίζεται κατόπιν διαβουλεύσεων με τους δικαιούχους για τους οποίους ζητείται ενίσχυση, τους εκπροσώπους τους ή τους κοινωνικούς εταίρους, κατά περίπτωση.
5.   Με πρωτοβουλία του αιτούντος κράτους μέλους, μπορεί να παρασχεθεί χρηματοδοτική συνεισφορά από το ΕΤΠ για δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων.
Άρθρο 8
Αιτήσεις
1.   Το αιτούν κράτος μέλος υποβάλλει στην Επιτροπή αίτηση χρηματοδοτικής συνεισφοράς από το ΕΤΠ εντός 12 εβδομάδων από την ημερομηνία κατά την οποία πληρούνται τα κριτήρια που ορίζονται στο άρθρο 4 παράγραφοι 2, 3 ή 4.
2.   Η προθεσμία που προβλέπεται στην παράγραφο 1 αναστέλλεται μεταξύ της 1ης Ιανουαρίου 2021 και της 3ης Μαΐου 2021.
3.   Εάν ζητηθεί από το αιτούν κράτος μέλος, η Επιτροπή παρέχει καθοδήγηση καθ’ όλη τη διάρκεια της διαδικασίας της αίτησης.
4.   Εντός 10 εργάσιμων ημερών από την ημερομηνία υποβολής της αίτησης ή, κατά περίπτωση, εντός 10 εργάσιμων ημερών από την ημερομηνία κατά την οποία η Επιτροπή παρέλαβε μετάφραση της αίτησης, ανάλογα με το ποια ημερομηνία είναι μεταγενέστερη, η Επιτροπή επιβεβαιώνει τη λήψη της αίτησης και ζητεί από το αιτούν κράτος μέλος οποιεσδήποτε πρόσθετες πληροφορίες απαιτούνται προκειμένου να αξιολογήσει την αίτηση.
5.   Όταν η Επιτροπή ζητεί πρόσθετες πληροφορίες, το κράτος μέλος απαντά εντός 15 εργάσιμων ημερών από την ημερομηνία διατύπωσης του αιτήματος. Η Επιτροπή παρατείνει την προθεσμία αυτή κατά 10 εργάσιμες ημέρες κατόπιν αιτήματος του αιτούντος κράτους μέλους. Τα εν λόγω αιτήματα αιτιολογούνται δεόντως.
6.   Με βάση τις πληροφορίες που παρέχει το αιτούν κράτος μέλος, η Επιτροπή συμπληρώνει την αξιολόγησή της σχετικά με τη συμμόρφωση της αίτησης προς τις προϋποθέσεις παροχής χρηματοδοτικής συνεισφοράς εντός 50 εργάσιμων ημερών από την παραλαβή της πλήρους αίτησης ή, κατά περίπτωση, της μετάφρασής της.
Εάν η Επιτροπή δεν είναι σε θέση να τηρήσει την εν λόγω προθεσμία, ενημερώνει το αιτούν κράτος μέλος πριν από την εν λόγω προθεσμία, εξηγώντας τους λόγους της καθυστέρησης και ορίζοντας νέα ημερομηνία για την ολοκλήρωση της αξιολόγησής της. Η νέα ημερομηνία δεν υπερβαίνει τις 20 εργάσιμες ημέρες μετά την προθεσμία που αναφέρεται στο πρώτο εδάφιο.
7.   Η αίτηση περιέχει τα ακόλουθα στοιχεία:
α)
εκτίμηση του αριθμού των απολύσεων λόγω πλεονασμού σύμφωνα με το άρθρο 5, καθώς και μέθοδο υπολογισμού·
β)
αν η απολύουσα επιχείρηση συνέχισε τις δραστηριότητές της μετά τις απολύσεις, επιβεβαίωση ότι συμμορφώθηκε προς τις νομικές υποχρεώσεις που διέπουν τις απολύσεις λόγω πλεονασμού και έλαβε την ανάλογη μέριμνα για τους εργαζόμενους·
γ)
εξήγηση του κατά πόσον ελήφθησαν υπόψη οι συστάσεις που διατυπώνονται στο πλαίσιο ποιότητας της ΕΕ για την πρόβλεψη της αλλαγής και την αναδιάρθρωση και του τρόπου με τον οποίο η συντονισμένη δέσμη υπηρεσιών συμπληρώνει δράσεις που χρηματοδοτούνται από άλλα ενωσιακά ή εθνικά ταμεία, καθώς και πληροφορίες για μέτρα που είναι υποχρεωτικά για τις οικείες απολύουσες επιχειρήσεις βάσει του εθνικού δικαίου ή των συλλογικών συμβάσεων και για δραστηριότητες που έχουν ήδη αναλάβει τα κράτη μέλη για την παροχή συνδρομής στους απολυμένους εργαζόμενους·
δ)
σύντομη περιγραφή των γεγονότων που οδήγησαν στην απόλυση των εργαζόμενων·
ε)
τον προσδιορισμό, κατά περίπτωση, των επιχειρήσεων, προμηθευτών ή κατάντη παραγωγών και τομέων που προβαίνουν σε απολύσεις·
στ)
εκτιμώμενη κατανομή της σύνθεσης των στοχευόμενων δικαιούχων ανά φύλο, ηλικιακή ομάδα και μορφωτικό επίπεδο, που χρησιμοποιήθηκε στον σχεδιασμό της συντονισμένης δέσμης υπηρεσιών ·
ζ)
τον αναμενόμενο αντίκτυπο των απολύσεων λόγω πλεονασμού όσον αφορά την οικονομία και την απασχόληση σε τοπικό, περιφερειακό ή εθνικό επίπεδο·
η)
λεπτομερή περιγραφή της συντονισμένης δέσμης υπηρεσιών και των συναφών δαπανών, συμπεριλαμβανομένου ιδίως κάθε μέτρου στήριξης πρωτοβουλιών απασχόλησης για τους μειονεκτούντες δικαιούχους, τους νέους και ηλικιωμένους δικαιούχους·
θ)
τον εκτιμώμενο προϋπολογισμό για κάθε συνιστώσα της συντονισμένης δέσμης υπηρεσιών προς στήριξη των δικαιούχων για τους οποίους ζητείται ενίσχυση, καθώς και για κάθε δραστηριότητα προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων·
ι)
τις ημερομηνίες στις οποίες άρχισε ή έχει προγραμματιστεί να αρχίσει η παροχή της συντονισμένης δέσμης υπηρεσιώνπρος τους δικαιούχους για τους οποίους ζητείται ενίσχυση και οι δραστηριότητες για την εφαρμογή του ΕΤΠ, όπως ορίζονται στο άρθρο 7·
ια)
τις διαδικασίες που ακολουθούνται για την παροχή συμβουλών προς τους δικαιούχους για τους οποίους ζητείται ενίσχυση ή τους εκπροσώπους τους ή τους κοινωνικούς εταίρους, καθώς και τις τοπικές και περιφερειακές αρχές ή άλλους σχετικούς ενδιαφερομένους, κατά περίπτωση·
ιβ)
δήλωση ότι η αιτούμενη στήριξη του ΕΤΠ συμμορφώνεται με τους διαδικαστικούς και ουσιαστικούς κανόνες της Ένωσης περί κρατικών ενισχύσεων, καθώς και δήλωση που αναφέρει τους λόγους για τους οποίους η συντονισμένη δέσμη υπηρεσιών δεν υποκαθιστά μέτρα που εμπίπτουν στην ευθύνη των εργοδοτών βάσει του εθνικού δικαίου ή των συλλογικών συμβάσεων·
ιγ)
τους πόρους εθνικής προχρηματοδότησης ή εθνικής συγχρηματοδότησης και άλλης συγχρηματοδότησης, κατά περίπτωση.
Άρθρο 9
Συμπληρωματικότητα, συμμόρφωση και συντονισμός
1.   Η χρηματοδοτική συνεισφορά από το ΕΤΠ δεν υποκαθιστά μέτρα που εμπίπτουν στην ευθύνη των εργοδοτών βάσει του εθνικού δικαίου ή των συλλογικών συμβάσεων.
2.   Η στήριξη στους δικαιούχους για τους οποίους ζητείται ενίσχυση συμπληρώνει τα μέτρα των κρατών μελών σε εθνικό, περιφερειακό και τοπικό επίπεδο, συμπεριλαμβανομένων των μέτρων εκείνων που λαμβάνουν επίσης άλλη χρηματοδοτική στήριξη από τον προϋπολογισμό της Ένωσης, σύμφωνα με τις συστάσεις που ορίζονται στο πλαίσιο ποιότητας της ΕΕ για την πρόβλεψη της αλλαγής και την αναδιάρθρωση.
3.   Η χρηματοδοτική συνεισφορά από το ΕΤΠ περιορίζεται στα αναγκαία για την παροχή προσωρινής, εφάπαξ στήριξης στους δικαιούχους για τους οποίους ζητείται ενίσχυση. Τα μέτρα που υποστηρίζονται από το ΕΤΠ συμμορφώνονται προς το δίκαιο της Ένωσης και του κράτους μέλους, συμπεριλαμβανομένων των κανόνων περί κρατικών ενισχύσεων.
4.   Η Επιτροπή και το αιτούν κράτος μέλος εξασφαλίζουν, σύμφωνα με τις αντίστοιχες αρμοδιότητές τους, τον συντονισμό της συνδρομής από άλλη χρηματοδοτική στήριξη παρεχόμενη από τον προϋπολογισμό της Ένωσης.
5.   Το αιτούν κράτος μέλος διασφαλίζει ότι τα ειδικά μέτρα που λαμβάνουν χρηματοδοτική συνεισφορά από το ΕΤΠ δεν λαμβάνουν άλλη χρηματοδοτική στήριξη από τον προϋπολογισμό της Ένωσης.
Άρθρο 10
Ισότητα μεταξύ ανδρών και γυναικών και πρόληψη των διακρίσεων
Η Επιτροπή και τα κράτη μέλη εξασφαλίζουν ότι η ισότητα μεταξύ ανδρών και γυναικών και η ενσωμάτωση της διάστασης του φύλου αποτελούν αναπόσπαστο τμήμα της χρηματοδοτικής συνεισφοράς από το ΕΤΠ και προωθούνται κατά τη διάρκεια της περιόδου εκτέλεσης.
Η Επιτροπή και τα κράτη μέλη λαμβάνουν όλα τα δέοντα μέτρα για την πρόληψη διακρίσεων λόγω φύλου, ταυτότητας φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού στην πρόσβαση στο ΕΤΠ και κατά τη διάρκεια των διαφόρων σταδίων της περιόδου εκτέλεσης.
Άρθρο 11
Τεχνική βοήθεια με πρωτοβουλία της Επιτροπής
1.   Με πρωτοβουλία της Επιτροπής, μπορεί να χρησιμοποιηθεί έως το 0,5 % του ετήσιου ανώτατου ορίου του ΕΤΠ για τεχνικές και διοικητικές δαπάνες με σκοπό την εφαρμογή του, όπως δραστηριότητες προετοιμασίας, παρακολούθησης, ελέγχου, λογιστικού ελέγχου και αξιολόγησης, καθώς και συλλογή δεδομένων, συμπεριλαμβανομένων των σχετικών με τα εταιρικά συστήματα τεχνολογίας της πληροφορίας, δραστηριότητες επικοινωνίας και ενίσχυσης της προβολής του ΕΤΠ ως ταμείου ή σε σχέση με συγκεκριμένα έργα, καθώς και άλλα μέτρα τεχνικής βοήθειας. Τα μέτρα αυτά μπορούν να καλύψουν τις μελλοντικές και τις προηγούμενες περιόδους προγραμματισμού.
2.   Με την επιφύλαξη του ανώτατου ορίου που ορίζεται στην παράγραφο 1 του παρόντος άρθρου, η Επιτροπή υποβάλλει αίτηση μεταφοράς κονδυλίων για τεχνική βοήθεια στις σχετικές γραμμές του προϋπολογισμού σύμφωνα με το άρθρο 31 του δημοσιονομικού κανονισμού.
3.   Η Επιτροπή παρέχει τεχνική βοήθεια με δική της πρωτοβουλία υπό άμεση ή έμμεση διαχείριση σύμφωνα με το άρθρο 62 παράγραφος 1 στοιχεία α) και γ) του δημοσιονομικού κανονισμού.
Όταν η Επιτροπή παρέχει τεχνική βοήθεια στο πλαίσιο έμμεσης διαχείρισης, εξασφαλίζει διαφανή διαδικασία για τον ορισμό του τρίτου μέρους που είναι υπεύθυνο για την εκτέλεση των καθηκόντων που του ανατίθενται σύμφωνα με τον δημοσιονομικό κανονισμό. Ενημερώνει το Ευρωπαϊκό Κοινοβούλιο και το Συμβούλιο, καθώς και το κοινό, σχετικά με τον υπεργολάβο που έχει επιλεγεί για τον σκοπό αυτό.
4.   Η τεχνική βοήθεια της Επιτροπής περιλαμβάνει την παροχή πληροφοριών και καθοδήγησης στα κράτη μέλη όσον αφορά τη χρήση, την παρακολούθηση και την αξιολόγηση του ΕΤΠ. Η Επιτροπή παρέχει επίσης πληροφορίες καθώς και σαφή καθοδήγηση στους κοινωνικούς εταίρους σε ενωσιακό και εθνικό επίπεδο σχετικά με τη χρήση του ΕΤΠ. Τα μέτρα καθοδήγησης μπορεί να περιλαμβάνουν επίσης τη δημιουργία ειδικών ομάδων δράσης σε περιπτώσεις σοβαρών οικονομικών διαταραχών σε ένα κράτος μέλος.
Άρθρο 12
Πληροφόρηση, επικοινωνία και δημοσιότητα
1.   Τα κράτη μέλη γνωστοποιούν την προέλευση και εξασφαλίζουν την προβολή της ενωσιακής χρηματοδότησης, τονίζουν δε την ενωσιακή προστιθέμενη αξία της παρέμβασης, με την παροχή συνεπούς, αποτελεσματικής και στοχευμένης πληροφόρησης σε πολλαπλά ακροατήρια, όπως στοχευμένες πληροφορίες για τους δικαιούχους, τις τοπικές και περιφερειακές αρχές, τους κοινωνικούς εταίρους, τα μέσα μαζικής επικοινωνίας και το κοινό.
Τα κράτη μέλη χρησιμοποιούν το έμβλημα της ΕΕ σύμφωνα με το παράρτημα IX του κανονισμού του Ευρωπαϊκού Κοινοβουλίου και του Συμβουλίου για τον καθορισμό κοινών διατάξεων του Ευρωπαϊκού Ταμείου Περιφερειακής Ανάπτυξης, του Ευρωπαϊκού Κοινωνικού Ταμείου+, του Ταμείου Συνοχής, του Ταμείου Δίκαιης Μετάβασης και του Ευρωπαϊκού Ταμείου Θάλασσας, Αλιείας και Υδατοκαλλιέργειας καθώς και χρηματοδοτικών κανόνων για τα εν λόγω Ταμεία και για το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας και το μέσο για τη χρηματοδοτική στήριξη στον τομέα της διαχείρισης των συνόρων και της πολιτικής θεωρήσεων («κανονισμός περί κοινών διατάξεων 2021-2027») μαζί με την απλή δήλωση χρηματοδότησης, «συγχρηματοδοτείται από την Ευρωπαϊκή Ένωση».
2.   Η Επιτροπή διατηρεί και ενημερώνει τακτικά διαδικτυακή παρουσία προσβάσιμη σε όλες τις επίσημες γλώσσες των θεσμικών οργάνων της Ένωσης, με σκοπό να παρέχει επικαιροποιημένες πληροφορίες σχετικά με το ΕΤΠ, καθοδήγηση σχετικά με την υποβολή αιτήσεων, παραδείγματα επιλέξιμων μέτρων και τακτικά επικαιροποιούμενο κατάλογο καθώς και πληροφορίες σχετικά με τις αιτήσεις που γίνονται δεκτές ή απορρίπτονται και τον ρόλο του Ευρωπαϊκού Κοινοβουλίου και του Συμβουλίου στη διαδικασία του προϋπολογισμού.
3.   Η Επιτροπή προωθεί την ευρεία διάδοση των υφιστάμενων βέλτιστων πρακτικών και προβαίνει σε ενέργειες ενημέρωσης και επικοινωνίας με στόχο την ευαισθητοποίηση των πολιτών και των εργαζόμενων της Ένωσης σχετικά με το ΕΤΠ, μεταξύ άλλων για τα άτομα που δυσκολεύονται να αποκτήσουν πρόσβαση σε πληροφορίες.
Τα κράτη μέλη μεριμνούν ώστε τα έγγραφα επικοινωνίας και προβολής να διατίθενται κατόπιν αίτησης στα θεσμικά όργανα και στα λοιπά όργανα και οργανισμούς της Ένωσης και να παρέχεται στην Ένωση δωρεάν, μη αποκλειστική και αμετάκλητη άδεια χρήσης αυτού του υλικού και τυχόν προϋπαρχόντων δικαιωμάτων που συνδέονται με αυτό, με σκοπό την προβολή του ΕΤΠ ή την κατάρτιση εκθέσεων σχετικά με τη χρήση του ενωσιακού προϋπολογισμού. Η εν λόγω υποχρέωση δεν απαιτεί από τα κράτη μέλη να αναλάβουν σημαντικό πρόσθετο κόστος ή σημαντικό διοικητικό φόρτο.
Η άδεια παρέχει στην Ένωση τα δικαιώματα που αναφέρονται στο παράρτημα I.
4.   Οι πόροι που διατίθενται για δράσεις επικοινωνίας βάσει του παρόντος κανονισμού συμβάλλουν επίσης στην κάλυψη της ενημέρωσης των επιχειρήσεων για τις πολιτικές προτεραιότητες της Ένωσης, με την προϋπόθεση ότι οι εν λόγω προτεραιότητες συνδέονται με τους στόχους που καθορίζονται στο άρθρο 2.
Άρθρο 13
Καθορισμός του ύψους της χρηματοδοτικής συνεισφοράς
1.   Βάσει της αξιολόγησης που διενεργείται σύμφωνα με το άρθρο 8, και ιδίως λαμβάνοντας υπόψη τον αριθμό των δικαιούχων για τους οποίους ζητείται ενίσχυση, τα προτεινόμενα μέτρα και το εκτιμώμενο κόστος, η Επιτροπή, εκτιμά και προτείνει, το ποσό ενδεχόμενης χρηματοδοτικής συνεισφοράς από το ΕΤΠ που μπορεί να χορηγηθεί εντός των ορίων των διαθέσιμων πόρων. Η Επιτροπή ολοκληρώνει την αξιολόγησή της και υποβάλλει την πρότασή της εντός της προθεσμίας που ορίζεται στο άρθρο 8 παράγραφος 6.
2.   Το ποσοστό συγχρηματοδότησης του ΕΤΠ για τα προσφερόμενα μέτρα είναι το υψηλότερο ποσοστό συγχρηματοδότησης του ΕΚΤ+ στο οικείο κράτος μέλος όπως ορίζεται στο άρθρο 112 παράγραφος 3 του κανονισμού περί κοινών διατάξεων 2021-2027, ή ανέρχεται στο 60 %, όποιο είναι υψηλότερο.
3.   Αν, βάσει της αξιολόγησης που διενεργείται σύμφωνα με το άρθρο 8, η Επιτροπή καταλήξει στο συμπέρασμα ότι πληρούνται οι προϋποθέσεις για χρηματοδοτική συνεισφορά βάσει του παρόντος κανονισμού, κινεί αμέσως τη διαδικασία που ορίζεται στο άρθρο 15.
4.   Σε περίπτωση που, βάσει της αξιολόγησης που διενεργείται σύμφωνα με το άρθρο 8, η Επιτροπή καταλήξει στο συμπέρασμα ότι δεν πληρούνται οι προϋποθέσεις για χρηματοδοτική συνεισφορά βάσει του παρόντος κανονισμού, ενημερώνει αμέσως σχετικά το αιτούν κράτος μέλος, το Ευρωπαϊκό Κοινοβούλιο και το Συμβούλιο.
Άρθρο 14
Περίοδος επιλεξιμότητας
1.   Οι δαπάνες είναι επιλέξιμες για χρηματοδοτική συνεισφορά από το ΕΤΠ από τις ημερομηνίες που ορίζονται στην αίτηση σύμφωνα με το άρθρο 8 παράγραφος 7 στοιχείο ι) κατά τις οποίες το οικείο κράτος μέλος αρχίζει, ή πρόκειται να αρχίσει, να παρέχει τη συντονισμένη δέσμη υπηρεσιών προς τους δικαιούχους για τους οποίους ζητείται ενίσχυση ή κατά τις οποίες πραγματοποιεί διοικητικές δαπάνες για την εφαρμογή του ΕΤΠ, σύμφωνα με το άρθρο 7 παράγραφοι 1 και 5.
2.   Το κράτος μέλος αρχίζει να υλοποιεί τα επιλέξιμα μέτρα που ορίζονται στο άρθρο 7 χωρίς αδικαιολόγητη καθυστέρηση και εφαρμόζει τα εν λόγω μέτρα το συντομότερο δυνατόν και, σε κάθε περίπτωση, εντός 24 μηνών από την ημερομηνία έναρξης ισχύος της απόφασης για τη χρηματοδοτική συνεισφορά.
3.   Αν ένας δικαιούχος αποκτήσει πρόσβαση σε πρόγραμμα εκπαίδευσης ή κατάρτισης με διάρκεια τουλάχιστον δύο ετών, οι δαπάνες για το εν λόγω πρόγραμμα είναι επιλέξιμες για συγχρηματοδότηση από το ΕΤΠ έως την ημερομηνία υποβολής της τελικής έκθεσης που προβλέπεται στο άρθρο 20 παράγραφος 1 με την προϋπόθεση ότι οι εν λόγω δαπάνες πραγματοποιούνται πριν από την ημερομηνία αυτή.
4.   Οι δαπάνες βάσει του άρθρου 7 παράγραφος 5 είναι επιλέξιμες για συγχρηματοδότηση από το ΕΤΠ μέχρι τη λήξη της προθεσμίας υποβολής της τελικής έκθεσης σύμφωνα με το άρθρο 20 παράγραφος 1.
Άρθρο 15
Διαδικασία του προϋπολογισμού και εκτέλεση
1.   Αν η Επιτροπή καταλήξει ότι πληρούνται οι όροι για την παροχή χρηματοδοτικής συνεισφοράς από το ΕΤΠ, υποβάλλει πρόταση κινητοποίησης του ΕΤΠ στο Ευρωπαϊκό Κοινοβούλιο και στο Συμβούλιο. Η απόφαση κινητοποίησης του ΕΤΠ λαμβάνεται από κοινού από το Ευρωπαϊκό Κοινοβούλιο και το Συμβούλιο εντός έξι εβδομάδων από την υποβολή της πρότασης της Επιτροπής σε αυτά.
Ταυτόχρονα με την υποβολή της πρότασής της για απόφαση κινητοποίησης του ΕΤΠ, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο πρόταση μεταφοράς στις σχετικές γραμμές του προϋπολογισμού.
Οι μεταφορές που σχετίζονται με το ΕΤΠ εκτελούνται σύμφωνα με το άρθρο 31 του δημοσιονομικού κανονισμού.
2.   Η Επιτροπή εκδίδει απόφαση για χρηματοδοτική συνεισφορά που τίθεται σε ισχύ την ημερομηνία κατά την οποία η Επιτροπή ενημερώνεται από το Ευρωπαϊκό Κοινοβούλιο και το Συμβούλιο για την έγκριση της μεταφοράς κονδυλίων του προϋπολογισμού.
Η εν λόγω απόφαση συνιστά απόφαση χρηματοδότησης κατά την έννοια του άρθρου 110 του δημοσιονομικού κανονισμού.
3.   Η πρόταση απόφασης για την κινητοποίηση του ΕΤΠ σύμφωνα με την παράγραφο 1 περιλαμβάνει τα εξής:
α)
αξιολόγηση που πραγματοποιείται σύμφωνα με το άρθρο 8 παράγραφος 6, μαζί με περίληψη των στοιχείων στα οποία βασίζεται η αξιολόγηση αυτή· και
β)
αιτιολόγηση των ποσών που προτείνονται σύμφωνα με το άρθρο 13 παράγραφος 1.
Άρθρο 16
Ανεπαρκείς πιστώσεις
Κατά παρέκκλιση από τις προθεσμίες που ορίζονται στα άρθρα 8 και 15, σε εξαιρετικές περιπτώσεις και υπό την προϋπόθεση ότι οι εναπομένουσες διαθέσιμες πιστώσεις ανάληψης υποχρεώσεων στο ΕΤΠ δεν επαρκούν για την κάλυψη του ποσού της συνδρομής που απαιτείται σύμφωνα με την πρόταση της Επιτροπής, η Επιτροπή μπορεί να αναβάλει την πρόταση κινητοποίησης του ΕΤΠ και την επακόλουθη αίτηση μεταφοράς πιστώσεων μέχρι να καταστούν διαθέσιμες πιστώσεις ανάληψης υποχρεώσεων το επόμενο έτος. Το ετήσιο ανώτατο όριο του προϋπολογισμού του ΕΤΠ τηρείται σε κάθε περίπτωση.
Άρθρο 17
Καταβολή και χρήση της χρηματοδοτικής συνεισφοράς
1.   Η Επιτροπή καταβάλλει τη χρηματοδοτική συνεισφορά στο οικείο κράτος μέλος με ενιαία πληρωμή προχρηματοδότησης κατά 100 %, καταρχήν εντός 15 εργάσιμων ημερών από την έναρξη ισχύος της απόφασης για χρηματοδοτική συνεισφορά σύμφωνα με το άρθρο 15 παράγραφος 2. Η προχρηματοδότηση εκκαθαρίζεται αφού το κράτος μέλος υποβάλλει την πιστοποιημένη δήλωση δαπανών σύμφωνα με το άρθρο 20 παράγραφος 1. Το μη δαπανηθέν ποσό επιστρέφεται στην Επιτροπή.
2.   Η χρηματοδοτική συνεισφορά που αναφέρεται στην παράγραφο 1 του παρόντος άρθρου εφαρμόζεται υπό επιμερισμένη διαχείριση σύμφωνα με το άρθρο 63 του δημοσιονομικού κανονισμού.
3.   Οι λεπτομερείς τεχνικοί όροι της χρηματοδότησης ορίζονται από την Επιτροπή στην απόφαση για χρηματοδοτική συνεισφορά που αναφέρεται στο άρθρο 15 παράγραφος 2.
4.   Κατά την υλοποίηση των μέτρων που περιέχονται στη συντονισμένη δέσμη υπηρεσιών, το οικείο κράτος μέλος μπορεί να υποβάλει στην Επιτροπή πρόταση τροποποίησης των δράσεων, προσθέτοντας άλλα επιλέξιμα μέτρα που απαριθμούνται στο άρθρο 7 παράγραφος 2 στοιχεία α) και β), με την προϋπόθεση ότι οι τροποποιήσεις αυτές είναι δεόντως αιτιολογημένες και το σύνολό τους δεν υπερβαίνει τη χρηματοδοτική συνεισφορά που αναφέρεται στο άρθρο 15 παράγραφος 2. Η Επιτροπή αξιολογεί τις προτεινόμενες τροποποιήσεις και, αν συμφωνεί, τροποποιεί αναλόγως την απόφαση για τη χρηματοδοτική συνεισφορά.
5.   Το οικείο κράτος μέλος δύναται να ανακατανέμει ποσά μεταξύ των θέσεων του προϋπολογισμού που καθορίζονται στην απόφαση για χρηματοδοτική συνεισφορά σύμφωνα με το άρθρο 15 παράγραφος 2. Εάν η εν λόγω ανακατανομή υπερβαίνει αύξηση 20 % για μία ή περισσότερες από τις θέσεις που προσδιορίζονται, το κράτος μέλος ενημερώνει εκ των προτέρων την Επιτροπή.
Άρθρο 18
Χρήση του ευρώ
Τα ποσά που αναφέρονται στις αιτήσεις, στις αποφάσεις για τη χορήγηση χρηματοδοτικής συνεισφοράς και στις εκθέσεις βάσει του παρόντος κανονισμού, καθώς και σε κάθε άλλο σχετικό έγγραφο, εκφράζονται σε ευρώ.
Άρθρο 19
Δείκτες
1.   Στο παράρτημα II ορίζονται δείκτες για την παρακολούθηση της προόδου του ΕΤΠ, ως προς την επίτευξη των στόχων του άρθρου 2. Τα δεδομένα προσωπικού χαρακτήρα που σχετίζονται με τους εν λόγω δείκτες συλλέγονται βάσει του παρόντος κανονισμού, αποκλειστικά για τους σκοπούς του παρόντος κανονισμού. Υποβάλλονται σε επεξεργασία σύμφωνα με τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου (19).
2.   Το σύστημα υποβολής εκθέσεων απόδοσης εξασφαλίζει ότι τα δεδομένα για την παρακολούθηση της εφαρμογής και των αποτελεσμάτων του ΕΤΠ συλλέγονται αποτελεσματικά, αποδοτικά και εγκαίρως.
Για τον σκοπό αυτό, επιβάλλονται στα κράτη μέλη ανάλογες απαιτήσεις υποβολής εκθέσεων.
Άρθρο 20
Τελική έκθεση και κλείσιμο
1.   Το αργότερο στο τέλος του έβδομου μήνα μετά τη λήξη της περιόδου υλοποίησης, το οικείο κράτος μέλος υποβάλλει στην Επιτροπή τελική έκθεση σχετικά με την εκτέλεση της σχετικής χρηματοδοτικής συνεισφοράς, η οποία περιλαμβάνει στοιχεία σχετικά με:
α)
το είδος των μέτρων και τα αποτελέσματα, εξηγώντας τις προκλήσεις, τα διδάγματα που αντλήθηκαν, τις συνέργειες και τη συμπληρωματικότητα με άλλα ενωσιακά ταμεία, ιδίως το ΕΚΤ+, και υποδεικνύοντας, όπου είναι δυνατόν, τη συμπληρωματικότητα των μέτρων με μέτρα που χρηματοδοτούνται από άλλα ενωσιακά ή εθνικά προγράμματα σύμφωνα με το πλαίσιο ποιότητας της ΕΕ για την πρόβλεψη της αλλαγής και την αναδιάρθρωση·
β)
τα ονόματα των φορέων υλοποίησης της συντονισμένης δέσμης υπηρεσιών μέτρων στο κράτος μέλος·
γ)
τους δείκτες που ορίζονται στο παράρτημα II σημεία 1) και 2)·
δ)
αν η απολύουσα επιχείρηση, εκτός αν πρόκειται για πολύ μικρή επιχείρηση ή ΜΜΕ, υπήρξε δικαιούχος κρατικής ενίσχυσης ή προηγούμενης χρηματοδότησης από το Ταμείο Συνοχής ή τα διαρθρωτικά ταμεία της Ένωσης κατά τα προηγούμενα πέντε έτη· και
ε)
δήλωση για την αιτιολόγηση των δαπανών.
2.   Το αργότερο έξι μήνες μετά την παραλαβή όλων των απαιτούμενων στοιχείων βάσει της παραγράφου 1 του παρόντος άρθρου, η Επιτροπή προβαίνει στο κλείσιμο της χρηματοδοτικής συνεισφοράς, καθορίζοντας το τελικό ποσό της χρηματοδοτικής συνεισφοράς από το ΕΤΠ και το τυχόν υπόλοιπο που οφείλει το οικείο κράτος μέλος, σύμφωνα με το άρθρο 24.
Άρθρο 21
Διετής έκθεση
1.   Έως την 1η Αυγούστου 2021 και, στη συνέχεια, ανά διετία, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο διεξοδική ποσοτική και ποιοτική έκθεση σχετικά με τις δραστηριότητες που πραγματοποιήθηκαν στο πλαίσιο του παρόντος κανονισμού και του κανονισμού (ΕΕ) αριθ. 1309/2013 κατά την προηγούμενη διετία. Η έκθεση επικεντρώνεται κυρίως στα επιτευχθέντα αποτελέσματα μέσω του ΕΤΠ και περιλαμβάνει ιδίως στοιχεία σχετικά με τις αιτήσεις που υποβλήθηκαν, τον χρόνο επεξεργασίας, τις αποφάσεις που εκδόθηκαν, τα μέτρα που χρηματοδοτήθηκαν, συμπεριλαμβανομένων στατιστικών σχετικά με τους δείκτες που παρατίθενται στο παράρτημα II, και τη συμπληρωματικότητα των εν λόγω μέτρων με μέτρα που χρηματοδοτούνται από άλλα ταμεία της Ένωσης, ιδίως το ΕΚΤ+, καθώς και στοιχεία σχετικά με το κλείσιμο των χρηματοδοτικών συνεισφορών. Η έκθεση τεκμηριώνει τις αιτήσεις που απορρίφθηκαν λόγω μη επιλεξιμότητας ή των οποίων μειώθηκε το ποσό λόγω έλλειψης επαρκών πιστώσεων.
2.   Η έκθεση υποβάλλεται επίσης προς ενημέρωση στο Ελεγκτικό Συνέδριο, στην Ευρωπαϊκή Οικονομική και Κοινωνική Επιτροπή, στην Επιτροπή των Περιφερειών και στους κοινωνικούς εταίρους.
Άρθρο 22
Αξιολογήσεις
1.   Η Επιτροπή διενεργεί με δική της πρωτοβουλία και σε στενή συνεργασία με τα κράτη μέλη:
α)
ενδιάμεση αξιολόγηση ως τις 30 Ιουνίου 2025· και
β)
αναδρομική αξιολόγηση ως την 31η Δεκεμβρίου 2029.
2.   Τα πορίσματα των αξιολογήσεων που αναφέρονται στην παράγραφο 1 υποβάλλονται στο Ευρωπαϊκό Κοινοβούλιο, στο Συμβούλιο, στο Ελεγκτικό Συνέδριο, στην Ευρωπαϊκή Οικονομική και Κοινωνική Επιτροπή, στην Επιτροπή των Περιφερειών και στους κοινωνικούς εταίρους προς ενημέρωσή τους. Οι συστάσεις των αξιολογήσεων λαμβάνονται υπόψη για τον σχεδιασμό νέων προγραμμάτων στον τομέα της απασχόλησης και των κοινωνικών υποθέσεων ή για την περαιτέρω ανάπτυξη των υφιστάμενων προγραμμάτων.
3.   Οι αξιολογήσεις που αναφέρονται στην παράγραφο 1 περιλαμβάνουν κατάλληλες στατιστικές σχετικά με τις χρηματοδοτικές συνεισφορές, κατανεμημένες ανά τομέα και κράτος μέλος.
4.   Η έρευνα για τους δικαιούχους δρομολογείται κατά τη διάρκεια του έκτου μήνα μετά το πέρας κάθε περιόδου εκτέλεσης. Η έρευνα για τους δικαιούχους είναι ανοικτή για συμμετοχή για τουλάχιστον τέσσερις εβδομάδες. Τα κράτη μέλη διανέμουν στους δικαιούχους την έρευνα για τους δικαιούχους, αποστέλλουν τουλάχιστον μία υπενθύμιση και ενημερώνουν την Επιτροπή για τη διανομή και την αποστολή της υπενθύμισης. Οι απαντήσεις στην έρευνα για τους δικαιούχους συλλέγονται και αναλύονται από την Επιτροπή προς χρήση σε μελλοντικές αξιολογήσεις.
5.   Οι έρευνες για τους δικαιούχους χρησιμοποιούνται για τη συλλογή δεδομένων σχετικά με την αντιληπτή αλλαγή στην απασχολησιμότητα των δικαιούχων ή για εκείνους που έχουν ήδη βρει απασχόληση, σχετικά με την ποιότητα της ευρεθείσας απασχόλησης, όπως η αλλαγή του ωραρίου εργασίας, το είδος της σύμβασης ή σχέσης εργασίας (πλήρης απασχόληση ή μερική απασχόληση, ορισμένου ή αορίστου χρόνου), το επίπεδο ευθύνης ή η μεταβολή του μισθολογικού επιπέδου σε σύγκριση με προηγούμενη απασχόληση, και ο τομέας στον οποίο το άτομο βρήκε απασχόληση. Οι πληροφορίες αυτές αναλύονται ανά φύλο, ηλικιακή ομάδα, μορφωτικό επίπεδο και επίπεδο επαγγελματικής εμπειρίας.
6.   Προκειμένου να διασφαλιστούν ενιαίες προϋποθέσεις για την εκτέλεση του παρόντος άρθρου, η Επιτροπή εκδίδει εκτελεστική πράξη με την οποία καθορίζονται ο χρόνος και ο τρόπος διεξαγωγής της έρευνας για τους δικαιούχους και το υπόδειγμα που πρέπει να χρησιμοποιείται.
Η εν λόγω εκτελεστική πράξη εκδίδεται σύμφωνα με τη συμβουλευτική διαδικασία στην οποία παραπέμπει το άρθρο 26 παράγραφος 2.
Άρθρο 23
Διαχείριση και οικονομικός έλεγχος
1.   Με την επιφύλαξη της αρμοδιότητας της Επιτροπής για την εκτέλεση του γενικού προϋπολογισμού της Ένωσης, τα κράτη μέλη αναλαμβάνουν την ευθύνη για τη διαχείριση των μέτρων που υποστηρίζονται από το ΕΤΠ, καθώς και για τον οικονομικό έλεγχο των μέτρων. Προβαίνουν στις ακόλουθες τουλάχιστον ενέργειες:
α)
εξακριβώνουν ότι έχουν δημιουργηθεί και εφαρμόζονται συστήματα διαχείρισης και ελέγχου κατά τρόπον ώστε να εξασφαλίζεται η αποτελεσματική και ορθή χρησιμοποίηση των κονδυλίων της Ένωσης, σύμφωνα με την αρχή της χρηστής δημοσιονομικής διαχείρισης·
β)
διασφαλίζουν ότι η παροχή δεδομένων παρακολούθησης αποτελεί υποχρεωτική απαίτηση στις συμβάσεις με τους φορείς υλοποίησης των συντονισμένων δεσμών·
γ)
εξακριβώνουν ότι τα χρηματοδοτηθέντα μέτρα υλοποιήθηκαν καταλλήλως·
δ)
εξασφαλίζουν ότι οι καλυφθείσες δαπάνες βασίζονται σε επαληθεύσιμα δικαιολογητικά και είναι νόμιμες και κανονικές.
ε)
προλαμβάνουν, εντοπίζουν και διορθώνουν τις παρατυπίες και ανακτούν τα αχρεωστήτως καταβληθέντα ποσά προσαυξημένα με τόκους υπερημερίας, κατά περίπτωση.
Τα κράτη μέλη υποβάλλουν στην Επιτροπή έκθεση σχετικά με παρατυπίες, συμπεριλαμβανομένης της απάτης, όπως αναφέρεται στο πρώτο εδάφιο στοιχείο ε).
2.   Τα κράτη μέλη διασφαλίζουν τη νομιμότητα και την κανονικότητα των δαπανών που περιλαμβάνονται στους λογαριασμούς που υποβάλλονται στην Επιτροπή και λαμβάνουν όλα τα απαιτούμενα μέτρα για την πρόληψη, τον εντοπισμό και τη διόρθωση και την υποβολή εκθέσεων σχετικά με παρατυπίες, συμπεριλαμβανομένης της απάτης. Τα εν λόγω μέτρα περιλαμβάνουν τη συλλογή πληροφοριών σχετικά με τους πραγματικούς καρπωτές των δικαιούχων χρηματοδότησης σύμφωνα με το παράρτημα XVII του κανονισμού περί κοινών διατάξεων 2021-2027. Οι κανόνες που αφορούν τη συλλογή και την επεξεργασία των δεδομένων αυτών συνάδουν με τους ισχύοντες κανόνες προστασίας δεδομένων. Η Επιτροπή, η OLAF και το Ελεγκτικό Συνέδριο έχουν την απαραίτητη πρόσβαση στις εν λόγω πληροφορίες.
3.   Για τους σκοπούς του άρθρου 63 παράγραφος 3 του δημοσιονομικού κανονισμού, τα κράτη μέλη ορίζουν οργανισμούς που είναι υπεύθυνοι για τη διαχείριση και τον έλεγχο των μέτρων που υποστηρίζονται από το ΕΤΠ. Οι οργανισμοί αυτοί παρέχουν στην Επιτροπή τις πληροφορίες που προβλέπονται στο άρθρο 63 παράγραφοι 5, 6 και 7 του δημοσιονομικού κανονισμού σχετικά με την εκτέλεση της χρηματοδοτικής συνεισφοράς κατά την υποβολή της τελικής έκθεσης που αναφέρεται στο άρθρο 20 παράγραφος 1 του παρόντος κανονισμού.
Αν οι αρχές που έχουν οριστεί σύμφωνα με τον κανονισμό (ΕΕ) αριθ. 1309/2013 έχουν παράσχει επαρκείς εγγυήσεις ότι οι πληρωμές είναι νόμιμες και κανονικές και καταλογίστηκαν κατάλληλα, το οικείο κράτος μέλος μπορεί να γνωστοποιήσει στην Επιτροπή ότι οι εν λόγω αρχές επιβεβαιώθηκαν βάσει του παρόντος κανονισμού. Προβαίνοντας στη γνωστοποίηση αυτή, το εν λόγω κράτος μέλος προσδιορίζει ποιες αρχές επιβεβαιώθηκαν και ποιες είναι οι λειτουργίες τους.
4.   Τα κράτη μέλη προβαίνουν στις απαιτούμενες δημοσιονομικές διορθώσεις όταν βεβαιώνεται παρατυπία. Οι διορθώσεις των κρατών μελών συνίστανται στην ακύρωση του συνόλου ή μέρους της χρηματοδοτικής συνεισφοράς. Τα κράτη μέλη ανακτούν κάθε ποσό που καταβλήθηκε αχρεωστήτως ως αποτέλεσμα διαπιστωμένης παρατυπίας και επιστρέφουν το εν λόγω ποσό στην Επιτροπή. Αν το ποσό δεν επιστρέφεται εμπρόθεσμα από το συγκεκριμένο κράτος μέλος, οφείλονται τόκοι υπερημερίας.
5.   Η Επιτροπή, ως αρμόδια για την εκτέλεση του γενικού προϋπολογισμού της Ένωσης, προβαίνει σε κάθε αναγκαία ενέργεια για να επαληθεύσει αν οι χρηματοδοτούμενες δράσεις υλοποιούνται σύμφωνα με την αρχή της χρηστής δημοσιονομικής διαχείρισης. Η ευθύνη για την εύρυθμη λειτουργία των συστημάτων διαχείρισης και ελέγχου βαρύνει το οικείο κράτος μέλους. Η Επιτροπή βεβαιώνεται ότι εφαρμόζονται τέτοια συστήματα.
Για τον σκοπό αυτό και με την επιφύλαξη των εξουσιών του Ελεγκτικού Συνεδρίου και των ελέγχων που διενεργούν τα κράτη μέλη σύμφωνα με τις εθνικές νομοθετικές, κανονιστικές και διοικητικές διατάξεις, μόνιμοι ή άλλοι υπάλληλοι της Επιτροπής μπορούν να διενεργούν επιτόπιους ελέγχους, ακόμη και δειγματοληπτικούς, επί των μέτρων που χρηματοδοτούνται από το ΕΤΠ, με προειδοποίηση τουλάχιστον 12 εργάσιμων ημερών. Η Επιτροπή ενημερώνει το οικείο κράτος μέλος, ώστε να της παράσχει κάθε αναγκαία συνδρομή. Στους ελέγχους αυτούς μπορούν να συμμετέχουν μόνιμοι ή άλλοι υπάλληλοι του οικείου κράτους μέλους.
6.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 25 προκειμένου να συμπληρωθεί η παράγραφος 1 στοιχείο ε) του παρόντος άρθρου, καθορίζοντας τα κριτήρια για τον προσδιορισμό των περιπτώσεων παρατυπίας που πρέπει να αναφέρονται και των δεδομένων που πρέπει να παρέχονται.
7.   Προκειμένου να διασφαλιστούν ενιαίες προϋποθέσεις για την εκτέλεση του παρόντος άρθρου, η Επιτροπή εκδίδει εκτελεστική πράξη με την οποία καθορίζεται το μορφότυπο που πρέπει να χρησιμοποιείται για την αναφορά των παρατυπιών.
Η εν λόγω εκτελεστική πράξη εκδίδεται σύμφωνα με τη συμβουλευτική στην οποία παραπέμπει το άρθρο 26 παράγραφος 2.
8.   Τα κράτη μέλη εξασφαλίζουν ότι όλα τα δικαιολογητικά για τις δαπάνες που πραγματοποιήθηκαν παραμένουν στη διάθεση της Επιτροπής και του Ελεγκτικού Συνεδρίου επί τρία έτη μετά το κλείσιμο χρηματοδοτικής συνεισφοράς που ελήφθη από το ΕΤΠ.
Άρθρο 24
Ανάκτηση της χρηματοδοτικής συνεισφοράς
1.   Εάν το πραγματικό κόστος της συντονισμένης δέσμης υπηρεσιών είναι μικρότερο από το ποσό της χρηματοδοτικής συνεισφοράς σύμφωνα με το άρθρο 15, η Επιτροπή ανακτά το αντίστοιχο ποσό αφού δώσει στο οικείο κράτος μέλος τη δυνατότητα να υποβάλει τις παρατηρήσεις του.
2.   Αν, μετά την ολοκλήρωση των αναγκαίων επαληθεύσεων, η Επιτροπή συμπεράνει ότι κράτος μέλος δεν έχει συμμορφωθεί προς τις υποχρεώσεις που προβλέπονται στην απόφαση για χορήγηση της χρηματοδοτικής συνεισφοράς ή δεν συμμορφώνεται με τις υποχρεώσεις που υπέχει δυνάμει του άρθρου 23 παράγραφος 1, δίνει στο οικείο κράτος μέλος τη δυνατότητα να υποβάλει τις παρατηρήσεις του.
Αν δεν έχει επιτευχθεί συμφωνία, η Επιτροπή, εντός 12 μηνών από τη λήψη των παρατηρήσεων από το κράτος μέλος, εκδίδει απόφαση για την πραγματοποίηση των απαιτούμενων δημοσιονομικών διορθώσεων, ακυρώνοντας εν όλω ή εν μέρει τη χρηματοδοτική συνεισφορά του ΕΤΠ για το επίμαχο μέτρο.
Το οικείο κράτος μέλος ανακτά τυχόν ποσό που καταβλήθηκε αχρεωστήτως ως αποτέλεσμα παρατυπίας και, αν το ποσό δεν επιστραφεί εμπρόθεσμα από το οικείο κράτος μέλος, οφείλονται τόκοι υπερημερίας.
Άρθρο 25
Άσκηση της εξουσιοδότησης
1.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τους όρους του παρόντος άρθρου.
2.   Η εξουσία έκδοσης κατ’ εξουσιοδότηση πράξεων που αναφέρεται στο άρθρο 23 παράγραφος 6 ανατίθεται στην Επιτροπή κατά τη διάρκεια ισχύος του ΕΤΠ.
3.   Η εξουσιοδότηση που προβλέπεται στο άρθρο 23 παράγραφος 6 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτή. Δεν θίγει το κύρος των κατ’ εξουσιοδότηση πράξεων που ισχύουν ήδη.
4.   Πριν από την έκδοση κατ’ εξουσιοδότηση πράξης, η Επιτροπή διαβουλεύεται με εμπειρογνώμονες που ορίζονται από κάθε κράτος μέλος σύμφωνα με τις αρχές που προβλέπονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου.
5.   Μόλις εκδώσει μια κατ’ εξουσιοδότηση πράξη, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
6.   Κατ’ εξουσιοδότηση πράξεις που εκδίδονται δυνάμει του άρθρου 23 παράγραφος 6 τίθενται σε ισχύ μόνον εφόσον το Ευρωπαϊκό Κοινοβούλιο και το Συμβούλιο δεν προβάλλουν αντιρρήσεις εντός δύο μηνών από την κοινοποίηση της πράξης στο Ευρωπαϊκό Κοινοβούλιο και το Συμβούλιο ή εφόσον, πριν από την παρέλευση της εν λόγω χρονικής περιόδου, το Ευρωπαϊκό Κοινοβούλιο και το Συμβούλιο έχουν αμφότερα ενημερώσει την Επιτροπή ότι δεν σκοπεύουν να προβάλουν αντίρρηση. Η προθεσμία αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.
Άρθρο 26
Διαδικασία επιτροπής
1.   Η Επιτροπή επικουρείται από επιτροπή. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.
2.   Όταν γίνεται αναφορά στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011.
Άρθρο 27
Κατάργηση
1.   Ο κανονισμός (ΕΕ) αριθ. 1309/2013 καταργείται από την 1η Ιανουαρίου 2021.
2.   Παρά τα προβλεπόμενα στην παράγραφο 1 του παρόντος άρθρου, το άρθρο 20 παράγραφος 1 στοιχείο β) του κανονισμού (ΕΕ) αριθ. 1309/2013 εξακολουθεί να εφαρμόζεται έως ότου διενεργηθεί η εκ των υστέρων αξιολόγηση που προβλέπεται στο εν λόγω στοιχείο.
Άρθρο 28
Μεταβατικές διατάξεις
1.   Ο παρών κανονισμός δεν θίγει τη συνέχιση ή την τροποποίηση των δράσεων που έχουν ξεκινήσει δυνάμει του κανονισμού (ΕΕ) αριθ. 1309/2013 που εξακολουθεί να εφαρμόζεται στις εν λόγω δράσεις μέχρι τη λήξη τους.
2.   Το χρηματοδοτικό κονδύλιο για το ΕΤΠ μπορεί επίσης να καλύπτει τις δαπάνες τεχνικής βοήθειας που είναι αναγκαίες για να εξασφαλιστεί η μετάβαση μεταξύ του ΕΤΠ και των μέτρων που είχαν θεσπιστεί δυνάμει του κανονισμού (ΕΕ) αριθ. 1309/2013.
3.   Αν κριθεί αναγκαίο, μπορούν να εγγραφούν στον ενωσιακό προϋπολογισμό πιστώσεις για την περίοδο πέραν του 2027 με σκοπό την κάλυψη των επιλέξιμων μέτρων που προβλέπονται στο άρθρο 7 παράγραφοι 1 και 5, προκειμένου να καταστεί εφικτή η διαχείριση των δράσεων που δεν θα έχουν ολοκληρωθεί έως τις 31 Δεκεμβρίου 2027.
Άρθρο 29
Έναρξη ισχύος
Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από 1ης Ιανουαρίου 2021, με την εξαίρεση του άρθρου 15, το οποίο εφαρμόζεται από την 3η Μαΐου 2021.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Απριλίου 2021.
Για το Ευρωπαϊκό Κοινοβούλιο
Ο Πρόεδρος
D. M. SASSOLI
Για το Συμβούλιο
Η Πρόεδρος
A. P. ZACARIAS
(1)  ΕΕ C 110 της 22.3.2019, σ. 82.
(2)  ΕΕ C 86 της 7.3.2019, σ. 239.
(3)  Θέση του Ευρωπαϊκού Κοινοβουλίου της 16ης Ιανουαρίου 2019 (δεν έχει ακόμη δημοσιευθεί στην Επίσημη Εφημερίδα) και θέση του Συμβουλίου σε πρώτη ανάγνωση της 19ης Απριλίου 2021 (δεν έχει ακόμη δημοσιευθεί στην Επίσημη Εφημερίδα). Θέση του Ευρωπαϊκού Κοινοβουλίου της 27ης Απριλίου 2021 (δεν έχει ακόμη δημοσιευθεί στην Επίσημη Εφημερίδα).
(4)  Κανονισμός (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (ΕΕ L 433I της 22.12.2020, σ. 11).
(5)  Κανονισμός (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση (ΕΕ L 406 της 30.12.2006, σ. 1).
(6)  Κανονισμός (ΕΚ) αριθ. 546/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, για την τροποποίηση του κανονισμού (ΕΚ) αριθ. 1927/2006 σχετικά με τη σύσταση του ευρωπαϊκού ταμείου προσαρμογής στην παγκοσμιοποίηση (ΕΕ L 167 της 29.6.2009, σ. 26).
(7)  Κανονισμός (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006 (ΕΕ L 347 της 20.12.2013, σ. 855).
(8)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
(9)  Κανονισμός (ΕΕ) 2019/1796 του Ευρωπαϊκού Κοινοβουλίου και του Συμβουλίου, της 24ης Οκτωβρίου 2019, σχετικά με την τροποποίηση του κανονισμού (ΕΕ) αριθ. 1309/2013 για το Ευρωπαϊκό Ταμείο Προσαρμογής στην Παγκοσμιοποίηση (2014-2020) (ΕΕ L 279Ι της 31.10.2019, σ. 4).
(10)  ΕΕ L 433 Ι της 22.12.2020, σ. 28.
(11)  ΕΕ L 123 της 12.5.2016, σ. 1.
(12)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
(13)  Κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ L 312 της 23.12.1995, σ. 1).
(14)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
(15)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).
(16)  Οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου, της 5ης Ιουλίου 2017, σχετικά με την καταπολέμηση, μέσω του ποινικού δικαίου, της απάτης εις βάρος των οικονομικών συμφερόντων της Ένωσης (ΕΕ L 198 της 28.7.2017, σ. 29).
(17)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
(18)  Οδηγία 98/59/ΕΚ του Συμβουλίου, της 20ής Ιουλίου 1998, για προσέγγιση των νομοθεσιών των κρατών μελών που αφορούν τις ομαδικές απολύσεις (ΕΕ L 225 της 12.8.1998, σ. 16).
(19)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
ΠΑΡΑΡΤΗΜΑ I
ΕΠΙΚΟΙΝΩΝΙΑ ΚΑΙ ΠΡΟΒΟΛΗ
Με την άδεια που προβλέπεται στο άρθρο 12 παράγραφος 3 δεύτερο εδάφιο χορηγούνται στην Ένωση τα ακόλουθα δικαιώματα τουλάχιστον:
1)
εσωτερική χρήση, δηλαδή το δικαίωμα αναπαραγωγής, αντιγραφής και διάθεσης του υλικού επικοινωνίας και προβολής στα θεσμικά όργανα και στις υπηρεσίες της Ένωσης και των κρατών μελών, καθώς και στο προσωπικό τους·
2)
η αναπαραγωγή του υλικού επικοινωνίας και προβολής με οποιονδήποτε τρόπο και σε οποιαδήποτε μορφή, εν όλω ή εν μέρει·
3)
η γνωστοποίηση του υλικού επικοινωνίας και προβολής στο κοινό με οποιονδήποτε ή και όλους τους τρόπους επικοινωνίας·
4)
η διανομή του υλικού επικοινωνίας και προβολής (ή αντιγράφων του) στο κοινό σε οποιαδήποτε ή και σε όλες τις μορφές·
5)
η αποθήκευση και αρχειοθέτηση του υλικού επικοινωνίας και προβολής·
6)
η περαιτέρω αδειοδότηση των δικαιωμάτων σχετικά με το υλικό επικοινωνίας και προβολής σε τρίτους.
ΠΑΡΑΡΤΗΜΑ II
ΚΟΙΝΟΙ ΔΕΙΚΤΕΣ ΕΚΡΟΩΝ ΚΑΙ ΑΠΟΤΕΛΕΣΜΑΤΩΝ ΓΙΑ ΤΙΣ ΑΙΤΗΣΕΙΣ ΣΤΟ ΕΤΠ (που αναφέρονται στο άρθρο 19 παράγραφος 1, στο άρθρο 20 παράγραφος 1 στοιχείο γ) και στο άρθρο 21 παράγραφος 1)
Όλα τα δεδομένα προσωπικού χαρακτήρα (1) πρέπει να αναλύονται ανά φύλο (θήλυ, άρρεν, μη δυαδικό (2)) (3).
1)
Κοινοί δείκτες εκροών για τους δικαιούχους
α)
άνεργοι*·
β)
οικονομικά μη ενεργοί*·
γ)
μισθωτοί*·
δ)
αυτοαπασχολούμενοι*·
ε)
κάτω των 30 ετών*·
στ)
άνω των 54 ετών*·
ζ)
απόφοιτοι κατώτερης δευτεροβάθμιας εκπαίδευσης ή χαμηλότερου επιπέδου εκπαίδευσης (ISCED 0-2)*·
η)
απόφοιτοι ανώτερης δευτεροβάθμιας (ISCED 3) ή μεταδευτεροβάθμιας εκπαίδευσης (ISCED 4)*·
θ)
απόφοιτοι τριτοβάθμιας εκπαίδευσης (ISCED 5-8)*.
Ο συνολικός αριθμός των δικαιούχων πρέπει να υπολογίζεται αυτόματα με βάση τους κοινούς δείκτες εκροών που σχετίζονται με την κατάσταση απασχόλησης (4).
2)
Κοινοί δείκτες μακροπρόθεσμων αποτελεσμάτων για τους συμμετέχοντες
α)
ποσοστό των δικαιούχων του ΕΤΠ σε απασχόληση και σε αυτοαπασχόληση έξι μήνες μετά το τέλος της περιόδου υλοποίησης*·
β)
ποσοστό των δικαιούχων του ΕΤΠ σε απασχόληση και σε αυτοαπασχόληση που απέκτησαν προσόν, έως έξι μήνες μετά το τέλος της περιόδου υλοποίησης*·
γ)
ποσοστό των δικαιούχων του ΕΤΠ σε απασχόληση και σε αυτοαπασχόληση σε εκπαίδευση ή κατάρτιση έξι μήνες μετά το τέλος της περιόδου υλοποίησης*.
Τα εν λόγω δεδομένα Πρέπει να καλύπτουν τον υπολογιζόμενο συνολικό αριθμό δικαιούχων, όπως αναφέρεται στους κοινούς δείκτες εκροών που καθορίζονται στο σημείο 1. Συνεπώς, τα ποσοστά πρέπει να σχετίζονται επίσης με αυτό το υπολογιζόμενο σύνολο.
(1)  Οι διαχειριστικές αρχές πρέπει να θεσπίσουν ένα σύστημα για την καταγραφή και την αποθήκευση δεδομένων ατομικής συμμετοχής σε ηλεκτρονική μορφή. Οι συμφωνίες περί επεξεργασίας δεδομένων που έχουν θεσπιστεί από τα κράτη μέλη πρέπει να είναι σύμφωνες με τις διατάξεις του κανονισμού (ΕΕ) 2016/679, και ιδίως τα άρθρα 4, 6 και 9.
(2)  Σύμφωνα με την εθνική νομοθεσία.
(3)  Τα δεδομένα που αναφέρονται με τους δείκτες που φέρουν την ένδειξη * αποτελούν δεδομένα προσωπικού χαρακτήρα σύμφωνα με το άρθρο 4 παράγραφος 1 του κανονισμού (ΕΕ) 2016/679. Η επεξεργασία τους είναι απαραίτητη για τη συμμόρφωση με την έννομη υποχρέωση του υπευθύνου επεξεργασίας [άρθρο 6 παράγραφος 1 στοιχείο γ) του κανονισμού (ΕΕ) 2016/679].
(4)  Άνεργοι, οικονομικά μη ενεργοί, μισθωτοί, αυτοαπασχολούμενοι.

Summary:
Ευρωπαϊκό Ταμείο Προσαρμογής στην Παγκοσμιοποίηση για τους απολυμένους εργαζόμενους (2021-2027)
Ευρωπαϊκό Ταμείο Προσαρμογής στην Παγκοσμιοποίηση για τους απολυμένους εργαζόμενους (2021-2027)
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Κανονισμός (ΕΕ) 2021/691 για το Ευρωπαϊκό Ταμείο Προσαρμογής στην Παγκοσμιοποίηση για τους απολυμένους εργαζόμενους (ΕΤΠ)
ΠΟΙΟΣ ΕΙΝΑΙ Ο ΣΚΟΠΟΣ ΤΟΥ ΚΑΝΟΝΙΣΜΟΥ;
Σκοπός του κανονισμού είναι η ανανέωση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) για την περίοδο που καλύπτεται από το πολυετές δημοσιονομικό πλαίσιο (ΠΔΠ) 2021-2027. Γι’ αυτό και το ταμείο μετονομάστηκε σε Ευρωπαϊκό Ταμείο Προσαρμογής στην Παγκοσμιοποίηση για τους απολυμένους εργαζόμενους (ΕΤΠ). Προσφέρει υποστήριξη σε εργαζόμενους και αυτοαπασχολούμενους που έχουν χάσει τη δουλειά τους λόγω μεγάλης κλίμακας αναδιάρθρωσης.
ΒΑΣΙΚΑ ΣΗΜΕΙΑ
Αποστολή και στόχοι•	Το ΕΤΠ είναι ένα ταμείο αλληλεγγύης που χρηματοδοτεί ενεργά μέτρα για την αγορά εργασίας (όπως κατάρτιση, αναζήτηση εργασίας και δημιουργία νέων επιχειρήσεων) όταν υπάρχουν απροσδόκητες και σημαντικές απώλειες θέσεων εργασίας λόγω μεγάλης κλίμακας αναδιάρθρωση. Πρόκειται για ένα ταμείο έκτακτης ανάγκης πέρα από τα ανώτατα όρια του ΠΔΠ.Κριτήρια παρέμβασηςΗ υποστήριξη του ΕΤΠ ενεργοποιείται εάν χαθούν περισσότερες από 200 (μειώθηκαν από τις 500 που ήταν κατά την περίοδο 2014-2020) θέσεις εργασίας, μισθωτών ή αυτοαπασχολούμενων, σε διάστημα 4 μηνών (αφορά απολύσεις στην ίδια επιχείρηση ή στην ίδια περιοχή), ή σε διάστημα 6 μηνών σε μία επιχείρηση ή σε όμιλο επιχειρήσεων (ιδιαίτερα  μικρομεσαίες επιχειρήσεις) στον ίδιο τομέα και στην ίδια γεωγραφική περιοχή. Σε σχέση με τις απολύσεις σε μια επιχείρηση, αυτό το όριο μπορεί να περιλαμβάνει προμηθευτές και παραγωγούς των επόμενων σταδίων του προϊόντος. Σε μικρές αγορές εργασίας, αιτήσεις που δεν πληρούν αυτό το όριο μπορούν να γίνουν δεκτές εάν οι απολύσεις έχουν σοβαρό αντίκτυπο στην απασχόληση και την τοπική, περιφερειακή ή εθνική οικονομία. Κατ’ εξαίρεση, αυτό θα μπορούσε να ισχύει και για μεγαλύτερες αγορές εργασίας, αλλά η οικονομική βοήθεια για όλες αυτές τις περιπτώσεις σε ένα συγκεκριμένο έτος δεν πρέπει να υπερβαίνει το 15 % του ετήσιου ανώτατου ορίου του ΕΤΠ. Το ΕΤΠ δεν εφαρμόζεται για εργαζόμενους που απολύονται λόγω περικοπών του προϋπολογισμού από κράτος μέλος της Ευρωπαϊκής Ένωσης (ΕΕ) (απολύσεις στον δημόσιο τομέα).Επιλέξιμα μέτρα
Μπορεί να χορηγηθεί οικονομική ενίσχυση από το ΕΤΠ για ενεργητικές πολιτικές της αγοράς εργασίας που αποτελούν μέρος μιας συντονισμένης δέσμης εξατομικευμένων υπηρεσιών, που αποσκοπεί στην επανένταξη των απολυμένων στην απασχόληση ή την αυτοαπασχόληση. Τα μέτρα μπορούν να περιλαμβάνουν:κατάρτιση και επιμόρφωση, π.χ. στις τεχνολογίες των πληροφοριών και των επικοινωνιών και σε άλλες ψηφιακές δεξιότητες· πιστοποίηση γνώσεων και δεξιοτήτων που έχουν αποκτηθεί· συνδρομή στην αναζήτηση θέσης εργασίας· δραστηριότητες για ομάδες στόχους· επαγγελματικό προσανατολισμό και συμβουλευτικές υπηρεσίες· καθοδήγηση· βοήθεια επανένταξης στην αγορά εργασίας· προώθηση της επιχειρηματικότητας· ενίσχυση για αυτοαπασχόληση, για δημιουργία επιχείρησης, για εξαγορά επιχείρησης από τους εργαζόμενους και για δραστηριότητες συνεργασίας· μέτρα περιορισμένης χρονικής διάρκειας (όχι περισσότερο από το 35 % της συνολικής δέσμης υπηρεσιών), όπως επιδόματα κινητικότητας, φροντίδας παιδιών, κατάρτισης, διαβίωσης και για φροντιστές, καθώς και κίνητρα πρόσληψης από εργοδότες, με την προϋπόθεση ότι οι δικαιούχοι συμμετέχουν ενεργά στην αναζήτηση εργασίας ή στην κατάρτιση.Η διάδοση των δεξιοτήτων που απαιτούνται στην ψηφιακή βιομηχανική εποχή και σε μια οικονομία με αποδοτική χρήση των πόρων θεωρείται οριζόντιο στοιχείο κατά τον σχεδιασμό των συντονισμένων δεσμών υπηρεσιών.
Το ΕΤΠ δεν θα στηρίξει μέτρα που εμπίπτουν στην αρμοδιότητα των επιχειρήσεων βάσει του εθνικού δικαίου ή των συλλογικών συμβάσεων. Τα κράτη μέλη μπορούν να υποβάλουν αίτηση για ενίσχυση για δραστηριότητες προετοιμασίας, διαχείρισης, πληροφόρησης και δημοσιότητας, καθώς και για δραστηριότητες ελέγχου και υποβολής εκθέσεων. Οι εγκεκριμένες αιτήσεις ΕΤΠ ισχύουν για 24 μήνες.
Οι επενδύσεις σε αυτοαπασχόληση, δημιουργία νέων επιχειρήσεων ή εξαγορές επιχειρήσεων από τους εργαζόμενους δεν μπορούν να υπερβαίνουν τα 22 000 ευρώ ανά δικαιούχο. Η χρηματοδοτική συνεισφορά του ΕΤΠ περιορίζεται στα απαραίτητα για την παροχή προσωρινής, εφάπαξ υποστήριξης σε στοχευόμενους δικαιούχους.
ΑιτήσειςΤα κράτη μέλη πρέπει να υποβάλουν αίτηση ΕΤΠ εντός 12 εβδομάδων από την περίοδο αναφοράς κατά την οποία πραγματοποιήθηκαν οι απολύσεις, για ανάλυση από την Ευρωπαϊκή Επιτροπή, η οποία προτείνει την ενεργοποίηση του ΕΤΠ στην αρμόδια για τον προϋπολογισμό αρχή (Ευρωπαϊκό Κοινοβούλιο και Συμβούλιο). Αυτό είναι απαραίτητο καθώς το ΕΤΠ βρίσκεται πέραν και άνω των ορίων του ΠΔΠ. Η απόφαση για τη χορήγηση χρηματοδότησης από το ΕΤΠ λαμβάνεται από την αρμόδια για τον προϋπολογισμό αρχή εντός 6 εβδομάδων από την παραλαβή της πρότασης της Επιτροπής.Ποσοστό συγχρηματοδότησης
Το ποσοστό συγχρηματοδότησης του ΕΤΠ εναρμονίζεται με το υψηλότερο ποσοστό συγχρηματοδότησης του Ευρωπαϊκού Κοινωνικού Ταμείου+ (ΕΚΤ+) στο οικείο κράτος μέλος, αλλά δεν θα είναι χαμηλότερο από 60 %.
Κατάργηση
Η οδηγία καταργεί τον κανονισμό (ΕΕ) αριθ. 1309/2013 με ισχύ από την 1η Ιανουαρίου 2021.
ΑΠΟ ΠΟΤΕ ΕΦΑΡΜΟΖΕΤΑΙ Ο ΚΑΝΟΝΙΣΜΟΣ;
Ο κανονισμός εφαρμόζεται από την 1η Ιανουαρίου 2021, με εξαίρεση το άρθρο 15 (διαδικασία του προϋπολογισμού και εκτέλεση) το οποίο εφαρμόζεται από τις 3 Μαΐου 2021.
ΓΕΝΙΚΟ ΠΛΑΙΣΙΟ
Το Ευρωπαϊκό Παρατηρητήριο της Αλλαγής βοηθά την Επιτροπή και τα κράτη μέλη με ποιοτικές και ποσοτικές αναλύσεις για την αξιολόγηση των τάσεων της παγκοσμιοποίησης, των τεχνολογικών και περιβαλλοντικών αλλαγών, της αναδιάρθρωσης και της χρήσης του ΕΤΠ. Ο ευρωπαϊκός πυλώνας κοινωνικών δικαιωμάτων, που δημιουργήθηκε ως απάντηση στις κοινωνικές προκλήσεις στην Ευρώπη, λειτουργεί ως κατευθυντήριο πλαίσιο για το ΕΤΠ επιτρέποντας στην ΕΕ να εφαρμόσει τις αρχές στην πράξη σε περίπτωση μεγάλης κλίμακας αναδιάρθρωσης. Το πλαίσιο ποιότητας της ΕΕ για την πρόβλεψη της αλλαγής και την αναδιάρθρωση είναι το μέσο πολιτικής της ΕΕ που θέτει το πλαίσιο για βέλτιστες πρακτικές για την πρόβλεψη και αντιμετώπιση εταιρικής αναδιάρθρωσης. Δείτε επίσης:Χρηματοδότηση (Ευρωπαϊκή Επιτροπή)Ευρωπαϊκό Ταμείο Προσαρμογής στην Παγκοσμιοποίηση για τους απολυμένους εργαζόμενους (ΕΤΠ) (Ευρωπαϊκή Επιτροπή).
ΒΑΣΙΚΟ ΚΕΙΜΕΝΟ
Κανονισμός (ΕΕ) 2021/691 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για το Ευρωπαϊκό Ταμείο Προσαρμογής στην Παγκοσμιοποίηση για τους απολυμένους εργαζόμενους (ΕΤΠ) και για την κατάργηση του κανονισμού (ΕΕ) αριθ. 1309/2013 (ΕΕ L 153 της 3.5.2021, σ. 48-70)
ΣΥΝΑΦΕΣ ΚΕΙΜΕΝΟ
Σχέδιο δράσης για τον ευρωπαϊκό πυλώνα κοινωνικών δικαιωμάτων, Ευρωπαϊκή Επιτροπή, 4 Μαρτίου 2021
τελευταία ενημέρωση 18.06.2021